Нақшбандия машойихлари(2). Салмон Ал-Форсий (розияллоҳу анҳу 2-қисм) – oliymahad.uz\nНақшбандия машойихлари(2). Салмон Ал-Форсий (розияллоҳу анҳу 2-қисм)\nПайғамбаримиз соллаллоҳу алайҳи ва саллам Салмон Форсий розияллоҳу анҳу ҳақида шундай деди:\n“Аввал кетиб, пойгада ғолиб келганлар тўртта кишидир. Шу тўрттадан бири – Салмон Форсийдир. Салмон – бизнинг аҳли байтимиздир. Жаннат интизор бўлган кишилардан бири Салмондир. Аллоҳ таоло асҳобимдан тўрт кишини севади, улардан биттаси Салмондир”.\nСалмон Форсий розияллоҳу анҳу ниҳоятда ғани кўнгилли, зоҳид бир зот эди. Зохидларнинг буюклари орасида эди.\nСалмон Форсий розияллоҳу анҳу Кинда қабиласидан бир хотинга уйланган эди. Хотинининг хонасига кирганда, хонанинг қимматбаҳо тошлар билан безалганини кўриб, “уйимиз қиздирилган жаҳаннам бўлдими ёки Кинда қиблага айландими?” дея хитоб қилди.\n– Расулуллоҳ соллаллоҳу алайҳи ва саллам менга дунёдаги нарсанг бир йўлчининг кўтара оладиган нарсаси қадар бўлиши керак, деб тавсия этди, – деди у.\nКейин хонадаги безаклар олиб ташланмагунча хонага кирмади.\nСалмон Форсий розияллоҳу анҳу ҳақида сўраганларида ҳазрати Али розияллоҳу анҳу шундай жавоб берди:\n– У шундай бир денгиздирки, илмнинг аввалини-охирини олди, аммо тошмади.\nСалмон Форсий розияллоҳу анҳу Ҳузайфа бин Яман розияллоҳу анҳу билан Набтияга кетди. У ерда намоз ўқиш учун бир жой ахтарди. Ўша ердаги бир кофир хотин унга:\n– Қалбингни тозала ва истаган жойингда намоз қил! – деди. Бу гапдан Салмон Форсий розияллоҳу анҳу йиғлади ва Ҳузайфа розияллоҳу анҳуга шундай деди:\n– Бу сўзни ҳикмат ўлароқ кофирнинг қалбидан ол!\nСалмон Форсий розияллоҳу анҳу кеча қоронғилик тушганда намоз ўқий бошларди. Намоздан чарчаса, тили билан Аллоҳни зикр эта бошларди. Тили зикрдан чарчаса, Аллоҳ таолонинг борлигига, бирлигига далолат этган оятларни мушоҳада этар, унинг буюклиги ҳақида ўйлай бошларди.\nКейин ўз нафсига шундай дерди: – Дам олдинг, энди намозга қалқ! Бир муддат намоз ўқиганидан сўнг, ўз тилига шундай дерди:\n– Дам олдинг, энди Аллоҳни зикр эт!\nСалмон Форсий розияллоҳу анҳунинг кеча бўйича ҳоли шу эди.\nСалмон Форсий розияллоҳу анҳу хутба ўқирди. Эгнида битта абоси бор эди. Бир қисмига ўраниб, бир қисмини ерга тўшаб, ўтирарди.\nУнинг бориб ичида ўтириш учун, дам олиш учун бир уйи йўқ эди. Шу боис, доим соя ахтарарди. Топса, бориб ўтирарди.\nМаошининг ҳаммасини тарқатарди, ундан нон емас эди. Фақат ўз қўли билан меҳнат қилиб топган нонни ерди.\nУ хурмо япроғидан сават тўқиб сотарди. Бундан бириктирилган маблағга гўшт ёки балиқ оларди. Уларни пишириб, жуззом (мохов) касалига мубтало бўлган одамларга едирар эди. Ўзи ҳам улар билан бирга ерди.\nСалмон Форсий розияллоҳу анҳу бир нарсани ташимоқчи бўлса, ўзи елкасига олиб таширди.\nУнинг фақирларга хос кийими бор эди. Уни танимаган йўлда учратганлар уни масхара қилишарди. Улар бу зотнинг ўз шаҳрининг хокими, волийси эканини билмас эдилар.\nБаъзан унинг волий эканини билиб, у елкасида ташиган юкни олмоқчи бўлишарди, аммо у шундай дерди:\n– Йўқ, кўтариб борадиган жойимгача ўзим олиб боришим керак. Салмон Форсий розияллоҳу анҳу ўз турмушини шундай изоҳларди:\n– Сават тўқиш учун хурмо япроғини бир дирҳамдан оламан. Ундан тўқиганим саватни уч дирҳамдан сотаман. Бу уч дирҳамдан бирини япроқ учун тўлайман. Бир дирҳамини садақа сифатида тарқатаман. Бир дирҳами билан оиламни боқаман.\nСалмон Форсий розияллоҳу анҳу ҳеч кимдан садақа, закот олмас эди.\nҚуллардан бири Салмон Форсий розияллоҳу анҳуга:\n– Мени пул эвазига озод қил, – деди.\n– Бу пулни қаердан топмоқчисан? – деб сўради Форсий розияллоҳу анҳу.\n– Пулим йўқ, – деди қул.\n– Ундай бўлса, қандай тўламоқчисан?\n– Тиланчилик қиламан, – деди қул.\n– Сен менга одамлар ювинган кирли сувни ичирмоқчимисан? – деб сўради Салмон Форсий розияллоҳу анҳу.\nСалмон Форсий розияллоҳу анҳу Эрон диёридан ислом динига илк кирганлардандир. Билол Ҳабаший эса Ҳабашистондан илк мусулмондир. Аллоҳ икковидан ҳам рози бўлсин.\nСалмони Форсий розияллоҳу анҳуга бир форс хотинни чўри сифатида бердилар. У хотинга:\n– Намоз ўқи, – деди.\n– Ўқимайман, – деди хотин.\n– Ундай бўлса бир марта сажда қил, – деди Форсий розияллоҳу анҳу.\n– Бу ҳам бўлмайди, – деди хотин.\nБу хусусда Салмон Форсий розияллоҳу анҳудан “бу хотиннинг бир марта саждасидан нима ютасан?” деб сўрашди.\n– Агар сажда қилсайди, намоз ўқиган ҳисобланарди. Ислом динида намоздан насиби бўлмаган кимса, ислом динидан ҳеч бир насиби бўлмаган кимса кабидир, – деди Форсий розияллоҳу анҳу.\nБир куни Қурайш қавмидан биттаси Салмон Форсий розияллоҳу анҳу ёнида ўз устунлиги ҳақда мақтана бошлади.Уни тинглаган Форсий ҳазратлари шундай деди:\n– Мен ҳам ўзимни танитай: мен сассиқ бир сувдан яратилдим, кейин ҳам сасиган бир жасадга айланаман, сўнгра амалларнинг торозида тортиладиган жойига бораман. Торозида яхшилик тарафи оғир босса, энг устун мен бўламан. Агар енгил келса, ёмонларнинг ёмони бўламан!\n(2-қисм тугади. Давоми бор…)\nМир араб ўрта махус ислом билим юрти мударриси\n601500cookie-checkНақшбандия машойихлари(2). Салмон Ал-Форсий (розияллоҳу анҳу 2-қисм)no\nОлдингиПайғамбарлардан меросКейингиМузораба таърифи ва татбиқ этиш кайфияти\nНақшбандия машойихлари. Салмон Ал-Форсий (розияллоҳу анҳу) 2-қисм – Imom Buxoriy xalqaro ilmiy-tadqiqot markazi\n[…] ислом билим юрти мударриси Абдусамад Тожиддинов Манба […]


Менинг мактаб аро булдур муродим | Azon.uz - Ахборот-таҳлилий портал\n1168 10:24 24.10.2020\nБугун сўзимизни бир байт таҳлили билан бошлашни ният қилдик. Маърифатпарвар шоир Зокиржон Холмуҳаммад ўғли Фурқат\nХатимдек чиқса имлою саводим\nдеб ёзганида 9 ёшда эди. “Мактабга боришдан мақсадим саводим ҳам, имлом ҳам хатимдек чиқишини (Фурқат хуснихат соҳиби эди) истайман”, дея камтарлик қилаётган шоир бу ёшида аллақачон Фаридиддин Aтторнинг “Мантиқ ут-тайр” достонини ёд олиб, Aлишер Навоий ғазалларини бемалол таҳлил қила оларди. 9 ёшли бола – 2-синф ўқувчисининг бутун бошли достонни ёддан билишини ақлга сиғдира оласизми? Тасаввур қилиш қийин-а? Ҳозир 2-синф ўқувчиларидан достон эмас, борингки, Эркин Воҳидовнинг “Ўзбегим” қасидасини сўраб кўринг-чи? Бугун бизнинг мактабларимиздан, ҳатто, ўз исм-фамилиясини имло хатолари билан ёзадиган битирувчилар етишиб чиқаётгани муболаға бўлмаса керак? Бугун фарзандларининг илм йўлида ютуққа эришишини хоҳлаган ота-оналар ўғил-қизларини 9-11 йил мактабга юбориб, яна камига 1-2 йил репетиторга, ўқув марказларига қўйиб, шуғулланишга мажбур бўляпти.\nХўш, нега? Нима учун битирувчиларимиз ҳеч қандай қўшимча ёрдам ва воситаларсиз талабалар сафидан жой ололмаяпти? Мактабдаги муаммолар қаердан бошланиб, қаерда тугаяпти? Муаммоларнинг илдизи қаердаю, уларнинг ечими қандай?\nБиз мактаблардаги муаммолар ҳақида сўз юритар эканмиз, бутун оғирликни у ёки бу жиҳатга боғлаб қўя олмаймиз. Чунки муаммолар чигаллашиб, чувалашиб, тизимли шаклга келиб бўлган. Қуйида уларни имкон қадар таҳлил қилишга уриндик. Дастлабки мақолаларимизда мактаб ўқитувчиларини қийнаётган муаммолар, ўқитувчи – ота-она муносабатлари ҳақида тўхталган эдик. Шунинг учун бу мавзуларни такрорламай, қолган жиҳатларга эътиборимизни қаратишни лозим деб топдик.\nУчдан кейин пуч(ми?)\nБиласизми, энг катта муаммомиз нимада? Биз болаларимизга таълим-тарбияни фақат мактаб бериши керак деб ҳисоблаймиз, болаларнинг илм олишида асосий масъулият ўқитувчиларнинг бўйнида деб биламиз. Aслида улар билан шуғулланишни ааанча олдиндан бошлаш керак. Бекорга ибн Сино ҳузурига олиб келинган 6 ойлик чақалоқ тарбияси ҳақида 6 ойга кечикишганини айтмаган.\nБолаларнинг гўдаклик давридаги ривожланишини тадқиқ қилиб, янги назарияга асос солган япон ёзувчиси Масару Ибука шундай дейди:\n“Моцарт уч ёшида пианино чалган” ёки “Жон Стюарт Милл лотин тилидаги мумтоз адабиётларни айнан шу ёшда ўқиган, десалар, кўпчилигимиз оддийгина қилиб: “Aлбатта, ахир улар даҳолар-ку”, – деб қўя қоламиз. …Моцарт ҳам, Милл ҳам даҳо бўлиб дунёга келмаган. Уларнинг қобилияти гўдакликданоқ яратилган қулай шарт-шароит ва берилган самарали таълимдан тўлиқ ривожланди. Масару Ибука “Учдан кейин пуч” асарида мактаб ўқувчиларнинг ақлий салоҳияти камдан кам ҳолларда ўзгаришини, яъни аълочилар ҳамиша аълочи бўлиб, иккичилар эса доим иккичилигича қолишини таъкидлайди. Энг қизиғи, олим бунинг сабабини на мактбадан, на боланинг ирсиятидан қидирмайди, аксинча, боланинг илк ёшларида илмий қобилиятлари, яширин иқтидорлари кашф этилмай қолгани билан изоҳлайди. Демак, болаларимизни мактабга боришини кутиб ўтирмай, илмга рағбатни илк ёшлариданоқ шаклантириб боришимиз керак. Чунки айнан шу даврда болага кўрсатилган эътибор унинг келажакдаги илмий салоҳиятини белгилаб бериши мумкин. Юқоридагилардан келиб чиқиб яна шуни таъкидлашимиз керакки, мактабгача таълим муассасаларининг мактаблар билан ҳамкорлиги ҳам болаларнинг бошланғич синфларданоқ муваффақиятли илм олишига хизмат қилади.\nОзгина – созгина(ми?)\nЖуда кўп ўқитувчилар, жумладан ўқувчилар ва уларнинг ота-оналари ҳам мактаб синфларида ўқувчилар сони кўплиги сабабли дарслар самадорлиги тушиб кетишидан шикоят қилишади. Бу эътирозда ҳам қисман жон бор. Aлбатта, 15-20 ўқувчидан иборат кичик гуруҳларда ишлаш анча осон ва самарали: ўқитувчи ҳар бир ўқувчига вақт ажратиб, ҳар бирини назорат қила олади. Лекин синфдаги ўқувчилар сони илм олишда ҳал қилувчи фактор бўла олмайди. Чунки моҳир ўқитувчининг дарсида синфда 50 та бола ўтирса ҳам, “пашша учганини эшитса бўлади”. Aксинча, лаёқатсиз ўқитувчи 10 та болага ҳам эплаб дарс ўтолмаслиги мумкин. Демак, тарозининг бир палласида синфда ўқувчилар сони кўплиги турса, бу тарозини мувозанатга келтириш учун унинг иккинчи палласига кучли педагогни қўйишимиз керак!\nСаводсиз ўқитувчилар муаммоси\nБундан 12 йилча аввал коллежда дарс бериб юрган пайтларимда ҳамкасбларимдан бири илтимос қилиб қолди: “Сизнинг уйингизда компютер бор-ку, мана бу тадбир баённомасини компютерда ёзиб, қоғозга чиқариб беринг”. Мен ҳам қўлёзмани олиб, акамдан ёзиб беришларини илтимос қилдим (ўзимники эмаслигини айтиб ўтирмадим). Иккаламиз ёнма-ён хонада ишлаяпмиз. Aкам ҳар 5 минутда мени чақириб, танбеҳларга кўмиб ташлаяптилар: “Сен қанақа она тили фани ўқитувчисисан? Мана шу сўзнинг қандай ёзилишини билмайсанми? Шунчалик ҳам хато ёзасанми? 4 йил университетда нимани ўқиб келдинг ўзи?..” Мен мум тишлаб ўтирибман. Aгар “бу меникимас”, десам, ёзишдан бош тортишлари аниқ. Ёзиб тугатишларини кутдим, “Мана тугади, ҳе ўргилдим сендака она тили ўқитувчисидан” деб қўлимга 3 та қоғозни тутқаздилар. “Aкажон, бу меники эмасди” дейишим билан ҳамкасбимнинг ҳам ўрнига танбеҳларнинг давомини эшитдим. Энг ачинарлиси, ҳамкасбим ҳам она тили ва адабиёт фанидан дарс берарди. Мен сизга ишонч билан айтишим мумкинки, ҳозирда аҳвол бундан ҳам ёмонроқ. Синфга кириб ўқувчиларга соатлаб конспект ёздириш, чет тилидан фақат матн таржима қилдириш, китобдан мавзуни ўқиб бериш – бу дарс ўтиш эмас! Университетда адабиёт ўқитиш методикасидан дарс берган устозимиз профессор Қозоқбой Йўлдошев баъзан айрим талабарларга қараб “Сиздан яхши тикувчи чиқади, ажойиб пазанда бўласиз, илтимос, халқнинг боласига раҳмингиз келсин, асло ўқитувчилик қила кўрманг” дер эдилар.\nДарҳақиқат, профессионал даражаси паст бўлган ўқитувчилар кўпайиб кетди. Республика ўқитувчилар малакасини ошириш институтида қисқа муддатли малака ошириш уларнинг савиясини кўтариш учун йетарли бўлмаяпти.\nЖамиятимизда ўқитувчилар ва ўқитувчилик касбининг обрўйи ошишига эҳтиёж бор. Шундай ошиши керакки, абитуриентлар кириш ёки ўқиш осон бўлгани, контракт тўлови нисбатан камроқ бўлгани учунгина шу соҳани танламасинлар. Aксинча, ўқитувчиликни танлашдан олдин минг бор ўйлаб кўрсин, керак бўлса, ўқитувчи бўлиш учун минг бир синов, минг бир чиғириқдан ўтсин. Ва албатта, шундай синовлардан ўтиб, ўқитувчи деган номга эришгач, шунга муносиб маош ҳам олсин!\nТаниш-билишчилик (неопотизм) муаммоси\nЖуда кўп мактабларда ўқитувчилар иккига бўлинади: оддий ўқитувчилар ва директорга қариндош (таниш) ўқитувчилар. Тахмин қилганингиздек, гўштнинг ёғли жойи доим иккинчи тоифага тегади, яъни энг кўп дарс соатлари, устамалар, мукофот пуллари ва бошқа имтиёзу моддий рағбатлантиришлар директор, унинг ўринбосарларининг қариндош-уруғларидан ортсагина қолган оддий ўқитувчиларга етиб боради. Раҳбарларнинг қариндоши кимё фани бўйича мутахассис бўла туриб, мусиқа фанидан дарс берса ҳам, ҳеч ким мушугига “пишт” дея олмайди. Ҳатто, номи рўйхатда бору, ўзини ҳеч ким кўрмаган “ўқитувчи”лар ҳам ҳеч кимга сир эмас. Бу муаммонинг ечими яна юқоридаги пунктга бориб тақалса ажабмас: агар ўқитувчилар ишга киришдан олдин махсус синовлардан ўтишса, (ва бу синовлар шаффоф ҳолда ўтказилса) ҳеч бир раҳбар қўл остидаги муассасани ўзининг уруғ-аймоқчилик майдони деб ҳис қила олмайди!\nБу билан ҳамма раҳбарларни бир ипга тизиш фикридан йироқмиз. Ўз ҳаётини мактабга бағишлаб, унинг гуллаб-яшнаши учун қўлидан келганини қиладиган фидойи раҳбарлар ҳам оз эмас. Ҳамма мактабларнинг раҳбарлари шундай бўлса, нур устига нур бўларди, демоқчимиз, холос.\nТаълим соҳасида дунёдаги етакчи ўринлардан бирини эгаллаган Финляндиядаги таълим тизими ҳар доим мени ўзига жалб қилиб келган. Финляндия таълим тизимида мақтовга лойиқ жуда кўп жиҳатлар бор. Шулар ичидан энг ҳавасимни келтирадигани – барча мактабларда шарт-шароитларнинг бир хилда эканлиги. Ўқувчи сони ўнтадан ошиб-ошмайдиган мактабда ҳам, мингга яқин ўқувчилари бор мактабда ҳам айнан бир хил шароитлар муҳайё қилинган. Биздаги шаҳар ва қишлоқ мактаблари орасида ер билан осмонча бўлмаса ҳам, анчагина фарқ бор. Шаҳар ва қишлоқ мактаблари биносидан тортиб, жиҳозланишигача, иситиш тизимидан лингафон хоналаригача, спорт залларидан лаборатория хоналаригача бир-биридан фарқ қилади. Интернет ресурслари ҳақида-ку гапирмайман ҳам.\nВаҳоланки, Ўзбекистон Республикаси Конституциясининг 18-моддасида “Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқеидан қатъи назар, қонун олдида тенг”лиги қайд этилган. Бу тенгликни мактаблар мисолида ҳам кўриш вақти етмадимикан?\nҲар беш йилда янгиланадиган мактаб дарсликлари алоҳида мавзу. Ҳозиргача бирорта фан ўқитувчисидан мактаб дарсликлари ҳақида ижобий фикр эшитмадим. Дарсликлар, услубий адабиётларнинг жуда кўп қисми талабга жавоб бермайди, таҳрирталаб. Барча дарсликларни замонга мослаб, қолаверса, фанлараро алоқаларни, синфлараро боғлиқликни сақлаб қолган ҳолда қайта ишлаб чиқиш мақсадга мувофиқ бўларди. Чунки яхши дарслик, ўз навбатида билим савияси пастроқ ўқитувчини ҳам ўқувчи билан биргалик ўқитиб, мукаммаллаштириб боради. Aйниқса, юқори синф дарсликларини яратишда алоҳида эътибор билан ёндашиш тўғри бўлар эди. Aгар юқори синф дарсликлари биринчи синфдан бошлаб ўтилган барча мавзуларни ўз ичида қамраб олса (масалан, такрорлаш кўринишида), бу – ўқувчиларни олий ўқув юртига кириш имтиҳонларидан муваффақиятли ўтиши учун замин ҳозирлайди.\nЧет элнинг хўрозқанди\nВа ниҳоят, форма, пайпоқ, галстук каби майда-чуйда масалалардан ортиб, ҳамма соҳада ҳам биздан олдинроқ биздан яхшироқ натижаларга эришганларнинг тажрибасини ўрганиш асло зарар қилмайди. Жумладан, таълим соҳасида ҳам барчага ўрнак бўла оладиган давлатлар бор. Масалан:\nЯпонияда ўқувчиларни жуда эрта ёшдан ўқитиш, таълим билан биргаликда тарбия ва маданиятни сингдириш, ўқитувчиларга бўлган юқори баҳо, умуман, таълимни миллий ғурур даражасига олиб чиқилиши бизга ўрнак бўла олади.\nФинляндиядан эса ўқувчининг ҳаммасини бирдек кўриш, ўқитувчига эркинлик яратиб бериш, баҳолаш омилини эмас, ўқиб-ўрганиш омилини биринчи планга олиб чиқишни ўргансак арзийди.\nГермания таълим тизимида ўқувчиларнинг бошланғич мактабни тугатибоқ ўз йўналишини аниқлаб олиши таҳсинга сазовор.\nБуюк Британия ёпиқ мактабларидаги қаттиқ интизом, дарсларни ўзлаштириш, қатъий тартибга риоя қилиш ва сўзсиз итоат ҳам таҳсинга лойиқ.\nЛекин ҳеч бирини кўр-кўрона кўчириш ярамайди. Чунки таълимда ҳамиша натижалар таҳлил қилиниб, шунга кўра чора-тадбирлар кўриш энг тўғри йўл.\nОхирги мақолани оддий ўқитувчи сифатида тугатган эдим, бу сафар фарзанди мактабда ўқийдиган она сифатида ота-оналарга мурожаат билан якунламоқчиман: ҳурматли оталар, оналар, фарзандларимизга нурли келажакни хоҳласак, ўқитувчилар билан қўлни қўлга бериб, уларнинг таълимига жиддий ёндашайлик. Улардан эътиборимизни, моддий ва маънавий кўмагимизни аямайлик. Зеро, фарзандларимиз таълими учун тикилган сармоя бу дунёдаги энг хайрли сармоядир.\nтаҳлил Махсус Мактаб\n125 16:00 20.01.2021\n1380 15:35 21.11.2020\n3233 09:36 30.10.2020\n2944 20:05 26.10.2020


Академик Акмал Саидов: Ўзбекистонда сайловлар давлат ҳокимиятини шакллантириш, унинг узлуксизлиги ва сиёсий барқарорлигини таъминлашнинг самарали механизмларига айланмоқда – uzbekembassy\n• конференциянинг илмий-таҳлилий марказлар, фуқаролик жамияти институтлари томонидан ташкил этилиши ва ундаги мавзулар маҳаллий ва хорижий экспертлар томонидан қизғин муҳокама қилиниши мамлакатингизда фуқаролик жамияти институтларининг мақоми ва аҳамияти ошаётганлигидан далолат беради. Бу, ўз навбатида, давлат сиёсатининг энг муҳим йўналиши – эркин ва адолатли фуқаролик жамиятини шакллантириш;\nБиринчи хулоса. Сўнгги йилларда Ўзбекистонда яширин овоз бериш орқали очиқ ва ошкора, умумий, тенг, тўғридан-тўғри сайлов ҳуқуқи асосида ўтказилган эркин ва адолатли сайловларнинг конституциявий – ҳуқуқий асосларини мустаҳкамлашга, шунингдек, қонун устуворлиги, замонавий демократик сайлов тизимини мустаҳкамлаш ва ривожлантиришга қаратилган изчил чора-тадбирлар амалга оширилмоқда.\n• таъсис этувчи ҳокимият – Марказий сайлов комиссияси ва барча даражадаги сайлов комиссияларининг мустақиллигини таъминлаш;\nМДҲ Парламентлараро ассамблеяси Котибияти раҳбарининг ўринбосари И.Мушкет 2021 йилда МДҲ Парламентлараро ассамблеясининг халқаро кузатувчилари гуруҳи Ўзбекистон Президенти сайловини кузатишда биринчи маротаба иштирок этишини таъкидлади. Халқаро ҳамжамиятнинг Ўзбекистонга бўлган қизиқиши ортиб бораётгани ва Ўзбекистоннинг халқаро ҳамжамият билан ҳамкорликка очиқлиги ҳақида ҳам тўхталди. Шу билан бирга, у «халқаро кузатувни ташкил қилишда энг муҳим икки тамойил – миллий суверенитетни ҳурмат қилиш, миллий сайловларга ташқи аралашувга йўл қўймаслик ва холислик» эканлигини таъкидлади.\nИ.Мушкет томонидан ўта долзарб масала кўтарилди: «Рақамли технологияларни кенг жорий этиш ахборот тарқатилишини тезлаштиришга ёрдам беради, хабарлар такрорланади ва ижтимоий тармоқларда, мессенжерларда тарқатилади. Бу ёлғон маълумот, «фейк», зўравонликка чақириқлар ва бошқа ноқонуний таркибни тарқатиш учун қулай шароит яратади. Шу билан бирга, рақамли муҳитни тартибга солишнинг ривожланган воситаси ва рақамли платформалар эгалари – трансмиллий корпорациялар миллий қонунчилик томонидан назорат қилинмаслиги сайлов жараёнига ноқонуний аралашиш хавфини келтириб чиқармоқда».


Иқтисодиётнинг гуллаб-яшнашида ишлаб чиқаришни жадаллаштиришнинг ўрни - Parstoday\nИнқилобнинг иккинчи қадамида ишлаб чиқаришни жадаллаштириш(5-қисм) Экспорт маҳсулотлари ишлаб чиқаришни жадаллаштириш (3-боб)\nдекабр 19, 2020 17:46 Asia/Tashkent\nИсломий Инқилоб Муаззам Раҳбарининг нефт савдосига қарам бӯлган иқтисодиётдан тийилишга урғу бергани ашу аччиқ тарихий ва сиёсий ҳақиқат билан боғлиқ.\nИсломий Инқилоб Муаззам Раҳбари Оятуллоҳ Хоманаий ҳазратлари шу муносабат билан, самарали ва барқарор иқтисодиётнинг таркибий қисмларини таъкидлаб, ҳам ҳукумат амалдорлари, ҳам мамлакатнинг умумий инсоний ресурслари ишлаб чиқаришни максимал даражага кўтариш жараёнида қатнашсин учун 1399 йилни “Ишлаб чиқаришни жадаллаштириш йили” дея номладилар.\n1999 йилда бу йўналишда амалга оширилган тадбирлар тезда ўзининг ижобий таъсирини кўрсатди. Масалан, Эронда коронавирус тарқалиши билан кўплаб ишлаб чиқарувчилар антисептик ва дезинфекцияловчи воситалар, қўлқоплар ва ниқоблар ишлаб чиқаришни бошладилар. Буларнинг барчаси хом ашёси мамлакатимизда ишлаб чиқарилган маҳсулотлар эди. Аммо шифохоналар ва ташхислаш марказлари учун ускуналар ҳам зарур эди. Бундай жиҳозларни ишлаб чиқариш технологияси Эронда мавжуд бўлмаганлиги сабабли уларни чет элдан олиб кириш лозим эди. Ушбу ҳолатлардан бири инфрақизил термометрлар бўлиб, уни ишлаб чиқариш соҳасида Теҳрон университетининг маҳаллий билимга асосланган компанияси иш олиб борди ва Ғарбий Осиёда биринчи инфрақизил термометрларни ишлаб чиқариш ва йиғиш линиясини ишга туширди. Ҳозирда термометрларнинг камида 70 фоизи мамлакатимизда ишлаб чиқарилиб, Туркия, Қатар, Индонезия, Марокаш, Россия ва Венесуелага экспорт қилинмоқда.\nСаноати ривожланган мамлакатлар тажрибаси шуни кўрсатадики, ушбу мамлакатлар иқтисодий ривожланишининг йўлларидан бири бу билим ва технологияга таяниб, мамлакат ичида ишлаб чиқаришни кўпайтиришга эътибор қаратиш орқали саноат инфратузилмасини мустаҳкамлашга эришишган.\nМасалан, Германиянинг саноат иқтисодиёти модели шуни кўрсатадики, тасаввур қилинганидек, Германия тараққиётининг асосий юки йирик автомобил заводлари, кимё саноати ёки машинасозлик зиммасига тушмайди. Дарҳақиқат, Германияда иш билан бандликни ошириш, ишчи кучини тайёрлаш ва саноатни ривожлантиришда энг катта улуш мамлакат корхоналарининг 99 фоиздан кўпроғини ташкил этадиган ва бандликнинг 60 фоизини ташкил этадиган кичик ва ўрта корхоналар зиммасига юкланган.\nКичик бизнес мамлакатда янги технологияларни жорий этиш ҳамда ишлаб чиқарилган маҳсулотларни чет элга экспорт қилиш учун яхши имкониятларни яратмоқда. Шу нуқтаи назардан Эронда бугунги вазият юқори сифатли ишлаб чиқариш жараёнида кичик ишлаб чиқарувчилар ва билимга асосланган компаниялар кўмаги билан ишлаб чиқаришни кучайтириш ва маҳаллий маҳсулотларни рақобатбардош қилиш имкониятидир.\nҲар бир саноат маҳсулоти турли қисмлардан иборат бўлиб, уларнинг айримлари мамлакат ичида ишлаб чиқарилади, баъзилари эса импорт қилинади.\nУшбу ютуқлар фақат коронавируснинг тарқалиши билан боғлиқ бўлган тиббий шароитлар ва эҳтиёжлар билангина чекланмайди. Эрон тиббий асбоб-ускуналар саноатининг бошқа соҳаларида ҳам катта ютуқларга эришди.\nҲозирги вақтда Эрон бир марталик тиббий маҳсулотлар ишлаб чиқаришда ўзини ўзи таъминлаш чегарасига етган ва ҳатто айрим маҳсулотларни турли мамлакатларга экспорт қиладиган кам сонли давлатлардан биридир. Тиббий асбоб-ускуналарнинг тижорат бозорларига назар ташлайдиган бўлсак, Эроннинг ушбу соҳадаги билимга асосланган ширкатларга сармоя ажратишининг мазмун-мундарижасини англашимиз мумкин.\nСтатистик маълумотларга кўра, тиббий асбоб-ускуналар бозорининг қиймати 2018 йилда аввалги тахминлар ва прогнозларни ортда қолдириб, 620 миллиард долларга, 2019 йилда эса 670 миллиард долларга етди. Коронавируснинг глобал тарқалиши бу йил тиббий асбоб-ускуналар бозорининг қиймати тахминан 750 миллиард долларга кўпайишига олиб келди, бу эса ушбу соҳадаги олимлар ва тадқиқотчилар учун порлоқ келажак яратиши ва бу соҳани сармоялар учун жозибадор қилиши турган гап.\n2019 йилда Эроннинг ушбу бозордаги улуши ишлаб чиқариш қиймати бўйича қарийб 3 миллиард долларни ташкил этди, бу 2017 йилга нисбатан деярли 100 фоизга кӯпдир. 2017 йилда дунёдаги энг йирик тиббий асбоб-ускуналар бозорида Эрон бозорининг улуши салкам 1,7 миллиард доллар, 2018 йилда эса 2,4 миллиард долларни ташкил этди. Ушбу статистика шуни кўрсатадики, Эрон сўнгги йилларда нуфузли университетларда ҳамда илмий тадқиқот марказларида олиб борилган илмий саъй-ҳаракатлар натижасида жуда яхши ривожланган.\nҲозирги вақтда тиббий асбоб-ускуналарга бўлган ички эҳтиёжнинг қарийб 45 фоизини Эрон компаниялари ишлаб чиқаради, бу эса ушбу соҳанинг иш билан бандликни ривожлантиришда ва шу билан бирга экспорт бозорларида Эронда ишлаб чиқарилган товарларнинг рақобатбардошлигини кўрсатмоқда.\nСўнгги йилларда Эрон иқтисодиёти санкциялар, нефт савдоси ва халқаро молиявий операциялар билан боғлиқ муаммолар туфайли ишлаб чиқаришни жадаллаштириш учун энг юқори даражадаги мойилликка эга бўлди. Баъзи экспертларнинг фикрига кўра, бу ички ишлаб чиқаришни ривожлантириш йўлида қадам ташлаш учун энг яхши тарихий фурсатдир. Эрон дунёдаги нефт захираларининг 10 фоизини ва газ захираларининг 17 фоизига эга бӯлган ҳолда имтиёзли географик мавқега эга. У иқтисодий ўсишга ва ривожланишга мойил.\nБу соҳада Эрон эркин савдо зоналарини ривожлантириш ҳамда махсус иқтисодий зоналарни ташкил қилиш орқали турли имкониятларни яратди. Ушбу иқтисодий имкониятлар ишлаб чиқаришни ривожлантириш, экспортни юксалтириш, иш ўринларини яратиш ва капитални жалб қилиш мақсадида ташкил этилган. Ташқи иқтисодий муносабатлар тараққиёт стратегиясини амалга ошириш воситаси сифатида бу лойиҳалар дунёнинг кўплаб давлатлари таважжуҳини ӯзига жалб этган.Технологиялар алмашиш ҳам эркин зоналар яратадиган мамлакатларнинг муҳим мақсадларидан биридир. Ушбу соҳалар, шунингдек, саноат рақобатини ва пировардида жамиятнинг иқтисодий ўсишини ривожлантириш мақсадида хорижий инвестицияларни кўпайтириш учун яхши имконият яратиши мумкин.\nЭрон минтақада баъзи истеъмол товарларининг импорт қилувчиси бўлса-да, аммо иқтисодий статистика ва кўрсаткичларга кӯра мамлакат табиий ресурслар соҳасида дунё ресурсларининг юздан бир қисмидан кўпроқ улушига эга. Исломий Инқилоб Муаззам Раҳбарининг таъкидлашича, иқтисодиёт исломий жамиятнинг мақсади эмас, лекин унингсиз мақсадларга эришиб бўлмайдиган воситадир.\nЎзбекистонда карантин қоидалари яна кучайтирилди\nНатанз ядровий иншоотида бузғунчилик қилган кимсанинг сурати эълон қилинди\nДХХ 2020 йилда Ўзбекистонда тӯртта терактнинг олдини олди\nVideo | Ўзи овқат пиширадиган газ пилтаси (видео)


Нурбой Абдулҳаким. Тўрт ариқнинг шарбати надур? - www.ziyouz.uz\nБош саҳифа Илм ва фанАдабиётНурбой Абдулҳаким. Тўрт ариқнинг шарбати надур?\nЧоп этилган 05.06.2013 01.02.2021 МуаллифZiyouz.uz\nБиз Қул Хўжа Аҳмад ҳикматлари моҳиятидан хабардормиз, дея оламизми? Ўқилишидан содда, тушунарлидай кўринган бу ҳикматлар аслида “маънийи Қуръон” (шайхнинг ўз эътирофи) эканлигини биламизми? Мана улуғ пиримиз ҳикматларидан бири:\nТавба қилиб, Ҳаққа ёнғон ошиқларга\nЖаннат ичра тўрт ариқда шарбати бор.\nТавба қилмай, Ҳақдин ёнғон ғофилларга\nДўзах ичра аччиқ азоб, ҳасрати бор.\nЭътибор берган бўлсангиз, ҳикматнинг биринчи байтида “Жаннат ичра тўрт ариқда шарбат” тўғрисида сўз бормоқда. Бу мисрани ўқиган замонамиз ўқувчисида шундай савол туғилиши мумкин: бу ҳақиқатми ёки шоирона фантазия? Бу қандай ариқлар бўлди? Улардан оқадиган шарбатлар-чи? Масалани ойдинлаштириш учун ҳазрат Яссавий ҳикматларининг асл манбаи — Қуръони каримга мурожаат этиш зарурати сезилади. Шундагина бандалик туфайли содир этган гуноҳларига тавба қилган Ҳақ ошиқларига — тақво эгаларига ваъда қилинган “тўрт ариқдаги шарбат” ҳақиқатан ҳам мавжуд эканлигига иймон келтириш, “Туркистон мулкининг шайх ул-машойихи” (Навоий таъбири) ҳикматлари маъносини англаш мумкин.\n“Муҳаммад” сурасининг 15-ояти бунга далил бўла олади. Жумладан, мазкур оят мазмуни Қуръони карим изоҳли таржимасида шундай баён этилган: “Тақво эгалари учун ваъда қилинган жаннатнинг мисоли-сифати будир: “Унда айнимаган сувдан бўлган дарёлар ҳам, таъми ўзгармаган сутдан бўлган дарёлар ҳам, ичгувчилар учун лаззатли (яъни бадтаъм ва ақлдан оздиргувчи бўлмаган) майдан бўлган дарёлар ҳам, мусаффо асалдан бўлган дарёлар ҳам бордир”.\nДемак, бу “тўрт ариқдаги шарбат” чиндан-да мавжуд. Ундан баҳраманд бўлиш шарти эса: “тавба қилиб, Ҳаққа ёнмоқ”. Имом Ғаззолийнинг “Дақойиқ ул-ахбор” асарида бу оят мазмунига алоқадор бир воқеа келтирилган. Унда ёзилишича, пайғамбар алайҳиссалом шундай ривоят қилганлар: “Меърож кечаси мен арши аълога чиқдим. Ҳамма жаннатлар зоҳир бўлиб, кўзимга кўринди. Жаннатда тўрт анҳор кўрдимки, бирида сув, бирида сут, бирида шароб ва бирида асал оқиб турибди.\nШунда мен Жаброил алайҳиссаломдан сўрадим:\n— Ё, Жаброил, бу анҳорлар қаердан чиқиб келади ва қай тарафга боради?\nЖаброил алайҳиссалом айтдилар:\n— Ё, Муҳаммад, бу анҳорлар Ҳавзи Кавсарга бориб қуйилади. Аммо қаердан чиқиб келишини мен ҳам билмайман. Агар буни билмоқ истасанг, Худойи таолога илтижо қил, зора сенга билдирса.\nБас, мен буни билдирмоқни сўраб, Роббимга дуо қилдим. Сўнг бир фаришта ҳозир бўлиб, менга салом бериб: “Ё, Муҳаммад, кўзингизни юминг”, — деди. Мен кўзларимни юмдим. Бир лаҳзадан сўнг у кўзларимни очишни сўради. Кўзларимни очганимда, олдимда бир дарахтни кўрдим. Дарахт рўпарасида оқ марвариддан бино қилинган, эшиклари кўк ёқутдан бўлган улкан гумбаз намоён бўлди. Эшикларига қулф солинган бўлиб, қулфлари қизил тиллодан. Кўрдимки, жаннатдаги тўрт анҳор мана шу бино ичидан оқиб чиқмоқда.\nБуларни кўриб ҳайратландим. Орқага қайтмоқчи бўлган эдим, фаришта:\n— Ё, Муҳаммад, бу гумбаз ичига кирмайсизми? — деди.\n— Киришни хоҳлайман. Лекин эшигига қулф солинган-ку, — десам, фаришта: “Қулфнинг калити ўзингизда-ку”, — деди.\n— Менда калит йўқ, — дедим.\nФаришта: “Бу қулфнинг калити “Бисмиллаҳир раҳмонир раҳим” калимасидир”, — деди. Мен эшик олдига бориб ушбу калимани айтдим. Эшик очилди. Кўрдимки, гумбазнинг тўрт тарафини айлантириб “Бисмиллаҳир раҳмонир раҳим” калимаси битилган. Бир тарафига “Бисм” битилган бўлиб, “мим”нинг тешигидан бир анҳор сув чиқиб келади. Бир тарафига “Аллоҳ” ёзилган бўлиб, “ҳо”нинг тешигидан бир анҳор сут чиқиб келади. Бир тарафига “ар-Раҳмон”, битилган бўлиб, “мим”нинг тешигидан бир анҳор шароб, яна бир томонига “ар-Раҳим” ёзилган бўлиб, ундаги “мим”нинг тешигидан бир анҳор асал оқиб чиқмоқда экан. Билдимки, бу анҳорлар манбаи “Бисмиллаҳир раҳмонир раҳим” калимасидир.\nШундан сўнг Ҳақ таолодан ваҳий келди: “Ё, Муҳаммад, сизнинг умматларингиздан ҳар ким менинг амримга мувофиқ бўлган ишларни сидқидилдан “Бисмиллаҳир раҳмонир раҳим” билан бошласа, мен уни қиёматда шу анҳорлардан сероб қиламан”.\nМаълум бўладики, ҳазрат Яссавий ҳикматидаги “жаннат ичра тўрт ариқдаги шарбат”нинг манбаи “Бисмиллаҳир раҳмонир раҳим”дир. Ота-боболаримиз, мусулмон халқимиз бу муборак калимага алоҳида эътибор бергани сабаби ҳам шунда бўлса керак. Бинобарин, сидқидилдан ушбу калима билан иш бошлаган инсон ҳеч қачон бировга ёмонлик соғинмайди. Ўзгалар ҳаққини туя қилишни хаёлига ҳам келтира олмайди. Фақат эзгу амаллар тўғрисида ўйлайди. Сезиб турибман, ҳазрат Яссавий ҳикмати боис сизнинг ҳам қалбингизда яхшиликка чексиз рағбат уйғонди. Эзгу ниятингиз, хайрли амалларингиз муборак бўлсин, азиз дўстим! Сизга ҳурмат билан\n«Ўзбекистон адабиёти ва санъати» газетасининг 2004 йил 10-11-сонидан олинди.\nРукнларАдабиётТегларАҳмад Яссавий, Нурбой Абдулҳаким\n← Аввалги Аввалги Абдулла Орипов: «Яхши инсонларни кўрсам қувонаман» (2004)\nКейинги → Кейинги: Муҳаммад Шариф. Сомон йўли (биринчи ҳикоя)


Германия бундесвернинг Туркиядаги миссиясини январда якунлайди\n17:54 / 15.08.2015\nГермания ҳукумати яқин ойларда бундесвернинг (ҳарбий кучлар) Туркия жанубидаги миссиясини якунлаб, Сурия чегарасида жойлаштирилган зенит-ракета комплексларини олиб кетади. Бу ҳақда ГФР мудофаа вазирлиги вакили баёнот берди.\nБу ҳақдаги маълумот ўтган шанба Spiegel online нашрида чиққан эди. Мудофаа вазирлиги вакили ушбу ахборотни тасдиқлади.\nГермания ҳарбий хизматчиларининг миссияда иштирок этишга мандати кейинги йилнинг январида тугайди. Келишувга кўра, муддат тугагач, Германия Туркияга яна 400 аскар юбориши мумкин. Аммо ҳукумат мандатни узайтирмасликка қарор қилди. Бугун вазирлар маҳкамаси бундестагни ўз режаларидан бохабар қилиши кутилмоқда.\nАйни пайтда Туркияда Германиянинг 260 нафар ҳарбий хизматчиси бор. Германия ҳарбийларининг фикрича, Сурия томондан Туркияга ҳужум уюштирилиш хавфи айни пайтда йўқ, шу боис миссияни давом эттиришдан маъни қолмади.


Ишчи ҳақини белгилаш\nАввалги мақоламизда капитализмда иш ҳақини белгилаш масаласига қандай ёндашилгани борасида маълумот бердик. Бугунги мавзуимиз шу масалага социалист (коммунист)ларнинг ёндашуви борасида. Шуни алоҳида таъкидлаш зарурки, социализмда ечим муаммода мавжуд, деб хаёл қилинадиган қуруқ назарий фаразлардан олинади ва ана шу фаразларга асосланиб муаммога ечим берилади. Иш ҳақини белгилашда ҳам айнан шундай йўл тутилганини ва буни хатолигини қуйида батафсил, асосли далиллар билан баён қиламиз.\nКоммунистларда товар ишлаб чиқариш ва уни тўла ясаб битиришда ишчининг меҳнати биринчи ўринда туради, шунинг учун меҳнат ёки меҳнатга бўлган лаёқат товар ишлаб чиқаришда асосий рол ўйнайди, деб ҳисоблашади. Шунга асосланиб коммунистлар маҳсулот ишлаб чиқаришдаги асосий нарса ишчининг меҳнатидир, демак, ишчининг иш ҳақи у ишлаб чиқарадиган маҳсулотга қараб белгиланади, ишлаб чиқариш харажатлари эса битта элемент, яъни меҳнат таркибига киради, деб ҳисоблашади. Бу эса, табиийки, воқеликка хилофдир. Чунки ҳис қилиб турилган воқелик шундан иборатки, Аллоҳ бу борлиқда яратиб қўйган хом-ашё товар қийматининг асосидир. Бу хом-ашё келтирадиган фойдани ошириш учун ёки меҳнат қилиш орқали унда фойдани вужудга келтириш учун сарфланган харажатлар эса, бу хом-ашёни маълум фойда келтирадиган шаклга келтирди. Шунинг учун хом-ашёни ҳисобга олмай, иш ҳақини белгилашда меҳнатни асос қилиб олиш хато бўлиб, воқеликка хилофдир. Коммунистларнинг ишлаб чиқарилган товарни ишчининг иш ҳақи қилиб қўйиш эса, хом-ашёни ва сарфланган харажатларни ҳисобга олмасликдир. Яъни гоҳида харажатни бир ишчи сарфлаб иш ҳақини ҳам унинг ўзи олган бўлади, айни вақтда шу ишчи товар ишлаб чиқармаган бўлади ва товар ишлаб чиқаришнинг у қиладиган меҳнатга мутлақо алоқаси бўлмайди. Шунинг учун товарни унга иш ҳақи қилиб бериш мумкин бўлмай қолади. Энди агар бу ерда ишчи синфини мақсад қилинмоқда, яъни ишчи товар ишлаб чиқаришда қатнашмаган тақдирда ҳам шу ишчилар синфига киради, деб фараз қилган тақдиримизда ҳам, хом-ашё эътиборсиз қолдирилаётган бўлади. Ҳолбуки бу хом-ашёни Аллоҳ яратган бўлиб, уни эътиборсиз қолдириш ва ҳисобга олмаслик дуруст бўлмайди. Шунингдек, иш ҳақини белгилашда ишчини бир синф деб ҳисоблашнинг, ишчиларнинг барчасига бир хил қараш, яъни биттасини келтираётган манфаатини иккинчисиникидан фарқ қилишига эътибор бермасликни ўзи ҳам хатодир. Чунки ишчилар муайян (алоҳида алоҳида) шахслар бўлиб, иш ҳақи ана шу шахсларгагина берилади. Демак, иш ҳақи учун ўлчов сифатида асосий эътиборни ишчилар синфига қаратилиши иш ҳақини белгилашга эмас, балки уни ва мулкчиликни бекор қилишга, яъни ишчи келтираётган манфаатига яраша иш ҳақи олмаслигига олиб келади. Бу эса инсон фитратига зиддир ва ҳис қилинадиган воқелиги бўлмаган хато фикрдир. Чунки ҳис қилиб турилган воқелик шунга далолат қиладики, инсон ўз эҳтиёжларини шахсан ўзи қондиришга интилади. Бу интилиш уни борлиқдан ёки бошқа инсондан ўз эҳтиёжларини қондирадиган нарсани олишга ундайди ёки мавжуд хом-ашё унинг эҳтиёжларини қондиришга яроқли бўлиши учун борлиқдаги шу хом-ашёга ўз меҳнатини сарфлайди. Шунинг учун коммунистларнинг ишлаб чиқарилган товарни иш ҳақи қилиб белгилаш назарияси хатодир. Шунингдек, иш ҳақини ишчи ишлаб чиқарган товар билан белгилаб, хом-ашёни бир четга суриб қўйиш ҳам хато. Чунки ишчи ишлатган иш қуроллари ва сарфлаган харажатлари ҳам товарнинг вужудга келишида ўз ҳиссасини қўшган бўлиб, бу нарсалар ишчи меҳнатининг бир қисми эмасдир. Шунинг учун меҳнатни алоҳида бир синф деб ҳисоблаб, иш қуроллари ва сарфланган харажатларни ишчи меҳнатининг бир қисми, деб ҳисобланадиган бўлса, бу нарса иш ҳақининг бекор қилинишига олиб келади. Бу эса юқорида айтиб ўтганимиздек хатодир.\nИшчининг иш ҳақи товарга қиймат жиҳатидан ҳам, нарх жиҳатидан ҳам алоқадор бўлмай, балки меҳнатнинг шахс ва жамиятга келтирган манфаат (фойда)га алоқадор эканлигига асосланадиган бўлсак, демак, меҳнат ишлаб чиқарилган товар бўйича эмас, балки мана шу манфаат бўйича тақдирланади (баҳоланади). Бу манфаат қўзиқорин ва олма каби хом-ашёда мавжуд бўладими ёки паровоз ишлаб чиқариш каби ишчининг меҳнатида мавжуд бўладими, ҳеч фарқсиз ишчининг иш ҳақи шу манфаатга боғлиқ бўлади. Шунинг учун ишчи оладиган иш ҳақини қандай ўлчов билан бўлмасин муайян чегара билан чеклаб қўйиш хато бўлиб, ҳис қилиб турилган воқеликка зиддир. Шунинг учун иш ҳақи аниқ маълум бўлса, шунинг ўзи кифоя, уни муайян чегара билан чекламаслик керак.\nШунга кўра, демак, капиталистлар, коммунистлар ва социалистларнинг иш ҳақини белгилашдаги назариялари хато бўлиб, воқеликка зиддир. Бу назариялар эҳтиёжларни қондириш учун одамлар ўртасида бўладиган алоқаларнинг бузилишига сабаб бўлади.\nЁЛЛАНУВЧИНИНГ ҚИЛАДИГАН ИШИ ЁЛЛАНУВЧИНИНГ ҚИЛАДИГАН ИШИ Капитализм мабдасидаги иқтисодий низом хусусидаги хулоса ЁЛЛАНУВЧИНИНГ ҚИЛАДИГАН ИШИ\nTagsИшчи ҳақитоварҚиймат“Исломда иқтисод низоми”\nБирлашган Араб Амирликлари Британиянинг Ямандаги ричаги\nЖамиятнинг тузалиши Ғарбга тақлид қилишда эмас\nҲиндистон босиб олинган Кашмирдаги мусулмонларни жума намозини ўқишга қўймаяпти


«Ўзбекистон раҳбарияти кино санъатини қўллаётганини юқори баҳолайман» – Люк Бессон - EFFECT.UZ\n«Ўзбекистон раҳбарияти кино санъатини қўллаётганини юқори баҳолайман» – Люк Бессон\n. 15:45 | 02.10.2021\nБугун “Ўзбекфильм” киноконцернида таниқли француз режиссёри Люк Бессон билан ижодий учрашув ташкил этилди. Учрашув давомида режиссёр кино санъатидаги тажрибасини барча билан ўртоқлашди.\n“Ўзбекистон ҳукуматининг кинога қўшаётган ҳиссасини юқори баҳолайман. Менинг юртимда ҳам давлат томонидан кино санъатига шундай кенг имкониятлар берилишини истардим”, – дейди Бессон.\nTeglar:Люк Бессон, Ўзбекистон\n"Мен кичкина бўлганимда, телевизорда Рой Жонсга қарадим ва уни ҳеч қачон яқиндан танийман деб ўйламаган эдим"—Василий Ломаченко


“Севинч” ярим финал учрашувини ўз майдонида ўтказади - "Севинч"\n"Севинч" > Янгиликлар > Янгиликлар > “Севинч” ярим финал учрашувини ўз майдонида ўтказади\n“Севинч” ярим финал учрашувини ўз майдонида ўтказади\n07-10-2019 - 12:42\nХабарингиз бор, бугун аёллар ўртасидаги Ўзбекистон Кубоги ярим финалига қуръа ташлаш маросими бўлиб ўтди. Унда мезбон жамоалар аниқланди.\nБу йилги аёллар ўртасидаги ярим финалда “Севинч”, “Бунёдкор W”, “Металлург W” ҳамда “Локомотив W” жамоалари иштирок этади. Яъни, ярим финалда “Севинч” жамоамиз “Локомотив W” билан, “Бунёдкор W” эса “Металлург W” жамоаси билан куч синашшиши бунгача маълум эди. Бугунги қуръада, ярим финал учрашувида кимлар мезбонлик қилишига аниқлик киритилди.\nУнга кўра, “Севинч” ярим финал учрашувини ўз майдонида ўтказади ва “Локомотив W”ни қабул қилади. “Бунёдкор W” ва “Металлург W” жуфтлигида эса, “Бунёдкор W” жамоаси мезбонлик қилади.\nЭслатиб ўтамиз, ярим финал учрашувлари 17 октябр пайшанба куни бўлиб ўтади ва бир учрашувдан иборат бўлади. «Севинч» амалдаги Ўзбекистон Кубоги соҳиби ҳисобланади.


Наманган вилояти матбуотчилар уйида китоб мутолааси ва китобхонлик маданиятини кенг тарғиб этиш масалаларига бағишланган матбуот анжумани ўтказилди. Вилоят матбуот ва ахборот бошқармаси бошлиғи вазифасини бажарувчи Раҳимжон Ирисов бошқарган йиғилишда китоб тарғиботи ва савдосида эришилган натижалар ва галдаги вазифалар атрофлича муҳокама қилинди.\nМатбуот конференциясида республика ва вилоят газеталари, ахборот агентликларининг вилоятдаги мухбирлари, шунингдек, китоб савдоси билан шуғулланувчи якка тартибдаги тадбиркорлар иштирок этдилар. Шу ўринда, унда билдирилган фикр-мулоҳазалар ва таклифларнинг айримларини келтиришни жоиз деб билдик.\nАкрамжон Сатторов, Ўзбекистон Миллий ахборот агентлиги мухбири:\n- Фуқароларнинг ёшига қараб ўқиши шарт бўлган китоблар рўйхатини газеталарда беришимиз керак. Бу масалада “Наманган ҳақиқати” газетасида “Алпомишдан бир айтим...” рукни ташкил этилди.\nНосиржон Деҳқонов, “Ўзбекистон овози” газетаси мухбири:\n- Ўқилиши шарт бўлган юзта китоб рўйхати республикадаги Ёшлар иттифоқи кенгашларига юборилган. “Ёш китобхон” танлови шу асосда ўтмоқда. Бу китобларни ҳаммамиз ўқишимиз керак. Негаки, биз китоб тарғиботига масъулмиз. Қолаверса муҳтарам Президентимизнинг тарихий қарорлари номи “Китоб маҳсулотларини нашр этиш” деган жумла билан бошланади. Газета, журнал ҳам китоб муҳсулоти ҳисобланади. Демак вақтли матбуот нашрларини ҳам шундай тарғиб этишимиз керак.\nНилуфар Ниёзова, “Ёшлар нигоҳи” газетаси муҳаррири:\n- Мен ҳамкасбим Гулчеҳра Бувамирзаеванинг икки фарзандини ҳам мактабдан сўнг таҳририятга келишини, бўш вақтларида китоб ўқишини назорат қилиб турганини кўп бора гувоҳи бўлганман. Демак биз аввало китобхонликни ўз оиламиздан бошлашимиз даркор.\nГулчеҳра Бувамирзаева, “Наманган ҳақиқати” газетаси мухбири:\n- Матбуот уйидаги барча таҳририят ходимларини бошқарма атрофига уюштириб китоб ўқишини йўлга қўйишимиз керак. Дастлаб 10 та китоб доирасида журналистлар ичида танлов ўтказишимиз керак. Ҳар икки ойда яна 10 та китоб ўқишни узлуксиз йўлга қўйишимиз лозим.\nРаҳимжон Ирисов, вилоят матбуот ва ахборот бошқармаси бошлиғи вазифасини бажарувчи:\n– Биз вилоятдаги энг бой шахсий кутубхонаси бор бўлган ижодкорлар, фахрий педагоглар номини, манзилини аниқлаб чиқдик. Қарийб 5 минг китоб фондига эга бўлганлар ҳам бор экан. Демак биз энди ҳамкасблар орасида китобхонлик даражаси ва маданиятини оширишимиз керак. Келгусида китоб савдоси айланмаси бўйича ҳам ҳисоботлар олишга ўтишимиз зарур. Гарчи қарордан кейин кутубхоналар, китоб дўконлари кўплаб очилган бўлсада уларнинг фаолият доираларига ҳали етиб улгурмадик. Келгусида ҳар бир шаҳар ва туман газетаси муҳаррири бизнинг шу ҳудуддаги “кўз ва қулоғимиз” бўлади деб умид қиламан.\nАйни кунларда Ўзбекистон ёшлар иттифоқи томонидан ўтказилаётган "Ёш китобхон" танловининг туман, шаҳар босқичлари бўлиб ўтмоқда.\nўтказилади ўртасида танлови Наманганда китобхон журналистлар


Сухроб Нуруллоев: "Насаф" бугунгидан ҳам яхшироқ ўйнай олади" - Zamin.uz\nҚирғизистоннинг "Олой" жамоасига қарши кечган ўйинда Рўзиқул Бердиев шогирдлари катта устунликка эга бўлишди ва бу ҳисобда ҳам акс этди, 4:0. "Насаф"нинг ўйиндаги илк голига захирадан майдонга тушган Сухроб Нуруллоев муаллифлик қилди. Ушбу баҳсдан сўнг Нуруллоевнинг фикрларига қулоқ тутдик.\n- Ҳар қандай мусобақада биринчи ўйин қийин бўлади. Футболчиларда ҳаяжон бўлиши табиий. "Олой" билан кечган тўқнашувда ўйин ҳам, ҳисобдаги устунлик ҳам "Насаф" томонида бўлди. Мазкур баҳс жамоа учун қай даражада осон ва қийин ўтди?\n- Мусобақадаги илк ўйинимиз бўлгани учун озгина қийналдик. Боз устига жамоамиздаги аксарият футболчилар бундай турнирда илк бор иштирок этаётганди. Биринчи бўлимда бир нечта яққол голли вазиятлардан фойдаланганимизда босимдан ҳалос бўлардик. "Олой" шундай ўйнашидан хабаримиз бор эди. Голдан сўнг ўйинимиз янада очилиб кетди. Бу дастлабки баҳс. Ғалаба тарихда қолди. Энди навбатдаги ўйинлар ҳақида ўйлашимиз зарур.\n- Халқаро турнирлардаги биринчи ғалаба ҳамма жамоага турлича таъсир қилади. Қайсидир клубда футболчилар хаддан ташқари руҳланиб кетишади ёки аксинча эътибор бермай, ўйинни унутиб эътиборни жамлаб олишади. Йирик ҳисобдаги ғалаба "Насаф"га қайси томонлама таъсир қилади?\n- Олдимизга ҳар бир ўйинда яхши натижа кўрсатиш ва гуруҳдан чиқиш мақсади қўйилган. Худо хоҳласа буни амалга ошириб мухлисларни хурсанд қиламиз. Юқорида таъкидлаганимдек бор эътиборимиз кейинги ўйинга қаратилган.\n- Гуруҳдаги иккинчи ўйинда "Хўжанд" ва "Олтин аср" ўзаро дуранг ўйнашди. "Насаф"нинг гуруҳ босқичидаги асосий рақобатчиси қайси жамоа бўлади?\n- Гуруҳ босқичи битта ўйинлардан иборат бўлгани учун барча бор кучи билан майдонга чиқмоқда. Қайсидир жамоани кучли ёки кучсиз демайман. Биз фақат ўз ўйинимизни ўйлашимиз лозим. Мураббийимизнинг кўрсатмаларини тўлиқ бажарсак бугунгидан ҳам яхшироқ ўйнай оламиз.\nЯнгиликлар » Спорт » Сухроб Нуруллоев: "Насаф" бугунгидан ҳам яхшироқ ўйнай олади"


Аптекалардаги текшир-текширлар ортидан дори-дармон тақчиллашди\nЎзбекистондаги йирик фармацевтика ширкатларидаги текширувлар ортидан мамлакат аптекаларида зарурий дори-дармонларнинг тақчиллашиб кетгани кузатилмоқда.\nБеморлар сўнгги ҳафталарда дори-дармон қидириб, сарсон бўлаётганликларини айтишади. Тошкентликлардан бири 23 май куни Озодлик билан суҳбатда дори-дармон тақчиллигидан аҳоли азият чекаётганини билдирди.\n– Анча дори-дармон танқислиги бўляпти. Оддий касалга ҳаво ва сувдек зарур бўлган шприц новокаин ҳам анча тортилиб қолди. Уни устига нархлар ҳам анча кўтарилди. Аввал 2000 сўм бўлган навакаин дорисининг ир пачкаси ҳозир 3000-3500 сўмга чиқиб кетган,- деди ўз исмини айтмаган тошкентлик.\nЎзбекистондаги энг йирик “Dori-darmon” фармацевтика ширкатига қарашли дорихоналар ҳам ўз мижозлари талабини қондира олмаяпти.\n– Борсак, йўқ деб, бошқа аптекага юборишади. У ерга борсак бошқасига. Олдин бунақа бўлмас эди,- дейди Тошкентнинг Миробод туманида яшовчи Муқаддас опа.\nТошкентдаги “Dori-darmon” ширкатига қарашли аптеканинг ўз исмини айтмаган ходими Озодлик билан суҳбатда ҳақиқатан ҳам сўнгги ҳафталар ичида дори-дармон ассортименти кескин камайиб кетганини тасдиқлади. Лекин, тақчиллик сабабини билмаслигини айтди.\n– Мен билмайман нимага бунақа бўляпти. Лекин, узоқ вақт давом этмаса керак, бунақа аҳвол,- дейди аптека ҳодими.\nАптекаларда дори-дармон тақчиллиги сабабларини Ўзбекистон дори таъминоти ширкатидагилар ҳам тушунтириб бера олишмади.\nСўнгги ойларда Ўзбекистондаги йирик фармацевтика ширкатлари молиявий-хўжалик ишлари ҳуқуқ идораларидан тузилган махсус гуруҳлар томонидан ёппасига текширила бошланганди.\nҲатто шу пайтгача ўзларини ҳуқуқ-тартибот органлари назоратидан дахлсиз ҳис этиб келган Ўзбекистондаги энг йирик “Dori-Darmon” AK, “Farmed” каби фармацевтика ширкатлари ҳам терговчилар нишонига тушган эди.\nКузатувчилар аптекаларда юзага келган дори-дармон тақчиллигини ана шу текширувлар билан боғлашади.\nЎзбекистондаги энг сердаромад соҳалардан бири ҳисобланган фармацевтика бизнеси ҳокимиятнинг юқори қатламларида ўтирган амалдорлар ва уларнинг яқинлари томонидан монополияга айлантирилган ва мамлакатга олиб кириладиган ҳар қандай тиббий ускуна ва дори-дармон¸ ана шу гуруҳларнинг қаттиқ назоратида бўлиб келгани ишонилади.\nОзодликнинг ўз манбаларига кўра¸ “Dori-Darmon” AK, “Farmed” каби фармацевтика ширкатларининг юқори ҳукумат идораларида ўтирган бош ҳомийлари муаммога учрагач¸ улар назоратидаги ширкатларда текшир-текшир бошланган.\nЎтган ой Ўзбекистондаги учинчи йирик фармацевтика ширкати “Grand Farm Medical” ширкатида ҳам комплекс текширувлар ўтказилган, фармацевтика маҳсулотлари билан савдо қилувчи ширкатнинг вилоятлардаги ва Тошкент шаҳридаги аптекаларида савдо-сотиқ тўхтатиб қўйилган эди.\nЎзбекистон дори-дармон воситалари сотувининг ҳажми бўйича МДҲ мамлакатлари орасида биринчи ўринда туради.\nРоссиянинг IMS Health таҳлилий маркази ҳисоб-китобларига кўра, ўтган йил Ўзбекистонда дори-дармон сотилиши ҳажми 1,239 миллиард АҚШ долларини ташкил қилган.


“Қўқон-1912” ёшлари Карманада иродали ғалабага эришдилар\n18 август, 2017, 19:27\nБугун ёшлар лигаси 18-туридан ўрин олган «Қизилқум» - «Қўқон-1912» жамоалари баҳси бўлиб ўтди. Жамоалар учрашувни хужумкор руҳда бошлашди. Дастабки дақиқалардан ҳар икки жамоа навбати билан хужумлар ташкил этди.\nБаҳснинг 11-дақиқасида майдон эгалари ҳисобни очишга муваффақ бўлишди. Мезбонлар қарши ҳужумдан самарали фойданалишди. Орадан уч дақиқа ўтиб, навоийликлар иккинчи тўпни киритишди. Бу сафар “Қизилқум” вакиллари жарима тўпини қойилмақом тарзда ижро этди. Мезбонларнинг дастлабки голини Феруз Бобохонов киритди. 2-гол муаллифи эса Аҳлиддин Файзиев бўлди.\nБиринчи бўлим якунланиши арафасида қўқонликлар ҳисобни қисқартиришди.\nДостон Мелиқўзиев рақиб жарима майдончасида ажойиб ҳаракатлари билан ҳимоячиларни чалғитди ҳамда тўпни Муҳаммаданас Ҳасановга қулай тарзда узатди. Ҳасанов имкониятни бой бермади.\nМеҳмонлар иккинчи таймни фаол бошлашди. Бунинг натижасида 53-дқақиқада ҳисоб тенглашди. Достон Мелиқўзиев рақиб ҳимоясини чиройли тарзда доғда қолдириб дарвозанинг тўққизлигини аниқ нишонга олди – 2:2. Мелиқўзиев чамаси 20-21 метрлардан зарба йўллаган эди.\n69-дақиқада “Қўқон-1912” ёшлари рақиб дарвоазсига учинчи тўпни киритишни уддалашди. Муҳаммаданас Ҳасанов бурчак зарбасини шундай тарзда ижро этдики, рақиб ҳимоячиси тўпни ўз дарвозасига киритиб юборди.\n78-дақиқа Достон Мелиқўзиев ажойиб тарзда ҳимоячиларни чалғита олди. Зарба хам аниқ лекин бироз кучсиз бўлди.\nУчрашувнинг сўнгги дақиқалари шиддатли тарзда кечди. Майдон эгалари ҳисобни тенглаштириш учун бор кучларини ҳужумга ташлашди. Қўқонликлар эса ҳимояда бехато ўйнашга интилишди. Ўйин шу ҳисобда меҳмонларнинг ғалабаси билан якун топди.\nШу тариқа, 0:2 ҳисобида мағлубият учраётган “Қўқон-1912” ўринбосарлари иродаларини намойиш этиб, ғалабани ўз томонларига ағдаришди.\n“Қўқон-1912” ёшлари “Пахтакор”ни таъқиб этишда давом этади.\n“Қизилқум” – “Қўқон-1912” – 2:3 (2:1)\nГоллар: Феруз Бобохонов - 11, Аҳлиддин Файзиев -14. - Муҳаммаданас Ҳасанов - 44, Достон Мелиқўзиев – 53, Жаҳонгир Ҳусанов – 69.\n“Қизилқум”: 22. Артём Макосин, 2. Виктор Григорьев, 9. Сардор Жаҳонов, 11. Мустафо Раҳматов, 17. Феруз Бобоқулов, 18. Феруз Норов, 25, Аҳлиддин Файзиев, 55. Миржалол Қосимов, 70. Ҳусниддин Фазилиддинов, 98. Суҳробжон Ярашев, 99. Бобуржон Искандаров.\nЗахира: 40. Элбек Раҳимқулов, 23. Ғайрат Давронов, 44. Илҳомжон Кенжаев, 47. Меҳриддин Фахриев, 84. Бобир Мамиров, 86. Фаррух Жўраев, 91. Жаҳонгир Ҳусанов.\n“Қўқон-1912: 30. Ислом Абдуллаев, 4. Дониёр Тўлашев , 6. Дилшод Баратов, 7. Ойбек Рустамов, 8. Бахтиёр Абдубаннонов, 10. Аброр Раҳмонов, 19. Достон Мелиқўзиев, 22. Муҳаммаданас Ҳасанов, 25. Исмоил Охунжонов, 29. Иқбол Маликжонов, 75. Хушнуд Авилов.\nЗахира:12. Азиз Ашуров, 15. Иброҳим Аҳмаджонов, 23. Дадахон Сулаймонов, 24. Мўминжон Содиқжонов, 28. Шаҳзод Эргашев, 31. Рамзбек Исақов, 33. Иброҳим Мухторов.


ТАТУ ва ТМИга янги ректорлар тайинланди – Газета.uz\nСарвар Бабаходжаев (чап томонда) ва Тўлқин Тешабаев (ўнг томонда).\nФото: Президент ва ТАТУ матбуот хизмати\n9 октябр 2020, 13:27 Сиёсат\nСарвар Нажимович Бобохўжаев Тошкент ахборот технологиялари университети (ТАТУ) ректори этиб тайинланди. Бу ҳақда университет матбуот хизмати хабар берди. Ушбу лавозимга тайинлангунига қадар олдин у Вазирлар Маҳкамаси ҳузуридаги Президент, ижод ва ихтисослаштирилган мактабларни ривожлантириш агентлиги директори лавозимида фаолият юритиб келган.\nСарвар Бобохўжаев 1978 йилда Тошкент шаҳрида туғилган. У Тошкент давлат техника университети ва Япония халқаро университети битирувчиси.\n2016−2018 йилларда у Тошкент шаҳридаги Инха университетини бошқарган, 2018 йилдан 2019 йилгача эса Халқ таълими вазирининг ўринбосари бўлиб ишлаган. У ўтган йилнинг сентябрь ойидан бери махсус ва президент мактабларини ривожлантириш агентлигини бошқариб келган.\n«Газета.uz» нинг ҳукуматдаги манбасининг хабар беришича, илгари Муҳаммад ал-Хоразмий номидаги ихтисослаштирилган ахборот-коммуникация технологиялари мактабининг директори бўлиб ишлаган Хилола Ўктамовна Умарова махсус ва президент мактабларини ривожлантириш агентлигининг янги раҳбари бўлди.\n2016 йилдан бери ТАТУни бошқариб келаётган Тўлқин Зокирович Тешабоев Тошкент молия институти ректори этиб тайинланди.\nТўлқин Тешабоев ўз ишини ТАТУда Автоматлаштирилган телекоммуникациялар кафедрасида лаборант сифатида бошлаган. 1994−2003 йилларда у университетнинг бирлашган касаба уюшмасини бошқарган ва 2003 йилдан 2009 йилгача молиявий-иқтисодий масалалар бўйича проректор бўлиб ишлаган. 2009−2012 йилларда у Ўзбекистон алоқа ходимлари касаба уюшмалари марказий кенгашининг раиси сифатида фаолият юритган. 2012−2014 йилларда ТАТУ ўқув ишлари бўйича биринчи проректори бўлган. 2014 йилдан 2016 йилгача эса у Ўзбекистон касаба уюшмалари Федерацияси Кенгаши раиси ўринбосари бўлиб ишлаган.


Шавкат Мирзиёев Ўзбекистонда ишлаб чиқарилаётган алоқа воситалари билан танишди - UzNews.uz\n10 январ 2018 г.\nШавкат Мирзиёев Ўзбекистонда ишлаб чиқарилаётган алоқа воситалари билан танишди\nБугун, 10 январь куни Шавкат Мирзиёев Чирчиқ шаҳридаги ҳарбий қисмлардан бирига ташриф буюрди.\nПрезидент бу ерда мамлакатимизда ишлаб чиқарила бошланган рақамли радиостанция техникалари билан танишди.\nУшбу замонавий маҳсулотлар давлатимиз раҳбарининг қарорига асосан “Ўзэлектоаппарат” заводида ишлаб чиқарилмоқда.\nХитойнинг Hytera компанияси билан ҳамкорликда ташкил этилган ушбу лойиҳа самарасида 8 турдаги аппаратлар тайёрланмоқда. Илғор технологияларга асосланган бундай техникалар шу пайтгача юртимизда ишлаб чиқарилмас эди. Рақамли радиостанция воситалари импорт ўрнини босиши, ахборот хавфсизлигини таъминлаши билан улкан аҳамиятга эга.


Ўзбекистон Адлия вазири Русланбек Давлетов ва Капитал бозорини ривожлантириш агентлиги раҳбари Отабек Назиров Baker McKenzie компанияси ҳамкори Томас Файрстоун билан.\nИслом Каримовнинг чорак асрлик репрессив бошқаруви мамлакат иқтисодиётини изоляция домига тушириб қўйгандан сўнг Ўзбекистон чет эл сармоялари учун очилиш сари қадамлар қўймоқда.\nЮқори лавозимли ўзбек амалдорлари Нью-Йоркка ташриф буюриб, Манҳэттендаги хусусий клубда Уолл-Стритдаги айрим таниқли иш одамларини ҳукуматнинг иқтисодий режалари билан таништирди.\n22 июлда Пенн-клубда кун бўйи давом этган тадбирда Ўзбекистон ташқи ишлар вазири, Сенат раиси ўринбосари, Капитал бозорини ривожлантириш агентлиги раҳбари Citibank, Franklin Templeton ва Goldman Sachs сингари компанияларнинг инвестиция билан шуғулланувчи мутахассислари олдида сўзга чиқди.\nУч йил олдин бунақа ҳолатни тасаввур қилиб бўлмас эди.\nПрезидент Ислом Каримовнинг 2016 йилгача давом этган президентлиги даврида Ўзбекистон дунёдаги энг репрессив ва ёпиқ мамлакатлардан бири саналар эди. Диктатор Каримов сиёсий мухолифларни қамоққа ташлаган, болалар меҳнатини қонунийлаштирган ва кўпинча хорижий сармояларни киритишга йўл бермаган эди.\nИқтисодий ўсишнинг сустлиги, иш ўринлари камлигига, қисман бўлсада, унинг сиёсати айбдор. Оқибатда миллионлаб ўзбек ватандошлари Россия, Украина ва бошқа собиқ совет республикаларидан иш излашга мажбур бўлди.\nҚўшни Қозоғистоннинг собиқ президенти Нурсултон Назарбоев 10 миллиардлаб долларлик чет эл сармояларини жалб қилиш учун мамлакатнинг табиий бойликларидан фойдаланди. Бунинг оқибатида Қозоғистон¸ у ердаги аҳоли сони Ўзбекистонникидан икки баробар камлигига қарамай¸ Марказий Осиёнинг иқтисодиёти энг йирик мамлакатига айланди.\nЭнди Каримовнинг вориси Шавкат Мирзиёев Қозоғистоннинг ривожланиш моделидан улги олиб, Ўзбекистонни дунёга очишга ҳаракат қилмоқда.\nАйрим кишилар Мирзиёев улкан сиёсий ислоҳотларни амалга ошириш ўрнига қўшнисининг авторитар бошқарув усулига ўтиб олишидан хавотир билдирмоқда.\n62 яшар собиқ бош вазир валюта назоратига барҳам берди, савдо-сотиқдаги айрим тўсиқларни олиб ташлади, советлар давридан бери ишлаб келаётган амалдорларни ёш технократларга алмаштирди, чет элларда мамлакатнинг сармоя потенциалини тарғиб қилмоқда.\nЯнги пайдо бўлаётган бозорлар\nЖорий йил бошида Мирзиёев давлат тасарруфидаги ўнлаб корхонани хусусийлаштириш тўғрисидаги фармонни имзолади. Россия билан Украина бу ишни анча олдин қилган ва собиқ совет корхоналарини неча ўн йиллар олдин сотиб юборган эди. Ушбу хусусийлаштириш эскириб кетган корхоналарга нафақат пул, қолаверса, тажриба ҳам жалб этиш йўлидаги қадам бўлиши мумкин.\n‒ Бу Ўзбекистон учун чиндан ҳам улкан, инқилобий ўзгаришдир, ‒ деди Baker McKenzie компанияси ҳамкори Томас Файрстоун.\nБироқ Мирзиёев ҳукумати хусусийлаштиришни олға силжитиш, маҳаллий компанияларга молиявий маблағ жалб қилишда ёрдам беришдан олдин янги пайдо бўлаётган капитал бозорларини ривожлантириш, потенциал сармоядорларни шу пайтгача деярли нотаниш бўлиб келган мамлакати билан таништириши керак бўлади.\n22 июлда Манҳэттенда ўтказилган тадбир ушбу мақсадни кўзлаган илк қадамлардан бири бўлди.\nУолл-Стритдан келган 130 дан ошиқ инвестиция мутахассислари ҳузурида Ўзбекистоннинг 10 дан ошиқ банк ва энергетика соҳаси компаниялари раҳбарлари тақдимотлар ўтказди, деди тадбирда иштирок этган активлар бошқарувчиси Алишер Жуманов.\nЎзбекистоннинг яқинда ташкил этилган Капитал бозорларини ривожлантириш агентлиги директори Отабек Назиров Уолл-Стрит намояндаларига мамлакатнинг маҳаллий қимматбаҳо қоғозлар ва облигациялар бозори ҳамда бўлғуси хусусийлаштириш ҳақида сўзлаб берди.\nНью-Йоркдаги Goldman Sachs банкининг собиқ ходими Назировни Мирзиёев ҳукумати ватанига мамлакатнинг бозор ҳақидаги қонунларини ишлаб чиқишда ёрдам бериш учун таклиф қилган эди. У Уолл-Стритда ишлаган вақти амал қилган қонунларини Ўзбекистонда жорий қилмоқчи эканини айтди.\nИнвесторлар билан учрашувлар муҳим, чунки ўзбек амалдорлари улардан ислоҳотлар режасига оид танқидий фикр-мулоҳозалар олиш имконига эга бўлади.\nЖозибали сармоя масканими?\nИнвестиция бўйича мутахассислар Ўзбекистон собиқ совет республикалари хусусийлаштириш дастурларини амалга ошириш пайтида йўл қўйган хатолардан хулоса чиқариши кераклигига эътибор қаратди.\nMacro-Advisory фирмасининг Евроосиё мамлакатлари билан ҳамкорлик қилувчи ҳамкори Ж.Р.Наткин Ўзбекистоннинг АҚШдаги элчихонасида ташкил этилган тадбирда АҚШ расмийларига қарата Россия 90-йилларда қимматбаҳо қоғозларга оид кучли қонун қабул қилишдан олдин ривожланаётган капитал бозорларини қонунбузарликлар учун очиқ қолдирганини гапириб берди.\nЎзбекистон АҚШ сармоядорлари ва компаниялари учун жозибали инвестиция маскани бўлиши мумкин, чунки кўп, ёш ва ўсиб бораётган аҳолиси, табиий газ ва олтин сингари анча-мунча табиий ресурслари бор. Боз устига мамлакат Хитой билан Европа ўртасидаги Ипак йўли бўйида жойлашган. Нуфуси жиҳатдан 33 миллионлик Ўзбекистон постсовет ҳудидида 3-ўринда, Марказий Осиёда эса 1-ўринда туради.\nМамлакатнинг сармоя жалб этиш ва капитал бозорларини барпо қилишдаги энг йирик муаммоларидан бири малакали мутахассислар етишмаслигидир. Гарчи ҳукумат Назиров ва ўтган йили АҚШдан Ўзбекистонга кўчиб борган Жуманов сингари ватандошларини жалб қилаётган бўлса-да, бунақа мутахассислар жуда кўп керак, дейди Колумбия университетининг Ҳарримен институти директори ва Марказий Осиё бўйича эксперт Александр Кулей.\n‒ Улар ушбу ислоҳотларнинг барчасини амалга оширмоқчи бўлаяпти, лекин ҳуқуқий экспертизаси ва техник потенциали борми? – дейди у.\nҚозоғистон ушбу муммони “Бўлашак” дастурини ишга тушириш билан минимал даражага туширди, дастур 10 минг нафар коллеж битирувчиларининг чет элдаги ўқиши харажатларини қоплаб берди ва мутахассислар уюшмасини ташкил қилди, дейди Кулей. “Бўлашак” дастурига қабал қилинган битирувчилар ватанига қайтиб, 5 йил ишлаб бериши керак.\nЎзбекистондаги “Умид” деб аталувчи шунга ўхшаш лойиҳа “Бўлашак”дай қамровга эга бўлмади, энди ҳукумат чет эллардаги ўзбек диаспорасига мурожаат қилишга мажбур. Лекин бу осон бўлмайди, чунки ўзбек компаниялари ватандошларга Уолл-Стрит ёки бошқа молиявий ташкилотникидай маош тўлай олмайди.\nМаошдан ташқари хизмат пиллапоясидан кўтарилиш ҳамда ислоҳотлар тўхтаб қолмаслигига ишонч йўқлиги ҳам ўзбекларнинг янги бориб жойлашган мамлакатидан ортга қайтишига монелик қилмоқда.\nҲозир кўпчилик Мирзиёевга кўз тикиб турибди. У иқтисодиётни дунёга очаётган, кўплаб мутахассис ватандошларни юртга қайтараётган бўлса-да, унинг сиёсий соҳада ислоҳот ўтказишга иштиёқи кўзга ташланмаяпти.\nУнинг куёви Отабек Шаханов президент хавфсизлик хизмати раҳбари ва жиддий таъсир кучига эга, қизи Саида эса яқинда ташкил этилган президент ҳузуридаги матубот ва ахборот агентлиги бошлиғига ўринбосар этиб тайинланди. Агентлик коммуникация ва ахборот воситаларини назорат қилади.\nГарчи Мирзиёев минглаб диний маҳбусларни озод қилган, айрим ННТ ва ОАВнинг мамлакатга қайтишига рухсат берган, болалар меҳнатини қисқартирган бўлса-да, танқидчилар у бошлиқ ҳукумат қишлоқларни тиклаш дастурига кўра одамлар бепул ишлашга мажбурлаётганини айтмоқда.\nҚўшма Штатлар билан Европа Иттифоқи Ўзбекистоннинг иқтисодиёт соҳасидаги олға силжишларини бўрттириб юбормаслик учун эҳтиёт бўлиши керак, дейди Кулей.\n− Халқаро стандартларга кўра, Ўзбекистон ҳамон авторитар давлат, у фақат иқтисодий, ҳуқуқий ва ижтимоий таъсирлар учун бир оз очилишга ҳаракат қилмоқда, − деди у.


Жиззахда "замдиректор" аёл ҳамкасби томонидан калтакланди, дея Uznews.uz хабар берди.\nХабарда айтилишича, жорий йилнинг 13 ноябрь куни Зомин тумани ХТБга қарашли 5-сонли мактабнинг маънавий ва маърифий ишлар бўйича директор ўринбосари Ф.Й. кадрлар бўйича менежер Ж.Б. билан ўзаро жанжаллашиб қолган. Эркак эса аёлга мушт туширган.\nВоқеадан сўнг, директор ўринбосари шифохонанинг гинекология бўлимига ётқизилган, аммо 5 кундан кейин унинг 10 ҳафталик ҳомиласи тушиб қолган.\nҲозирда ҳолат бўйича ИИБ томонидан терговга қадар суриштирув ишлари олиб борилмоқда.\nКиритилди: 19:20 27.11.2021. Ўқилди: 2794 марта. Фикрлар сони: 4 та.


Адабиёт: Набижон Боқий. Юртменбошининг хотира дафтари-4 - BBC News O'zbek\nАдабиёт: Набижон Боқий. Юртменбошининг хотира дафтари-4\n28. Халқ билан учрашув\nИлгари илғор хўжаликларда, завод-фабрикаларда учрашув уюштириларди. Бориб-бориб илғор хўжаликлар ҳам, завод-фабрикалар ҳам хусусийлашиб йўқ бўлиб кетди. Янгиерда салкам ўн минг киши меҳнат қилиб, бола-чақасини боқадиган қурилиш-монтаж корхонаси бор эди. Шу корхона мустақиллик синовларига бардош беролмади; рақобатда енгилиб, охир-оқибат Россия армияси ер билан яксон этган Грозний шаҳрига ўхшаб қолди. «Бетонка»нинг Еттисув ҳудудидан ўтадиган қисми ёпилиб, йўловчи машиналар Самарқанд томонларга бориб-келишда Янгиер орқали ўтаётиб, корхона харобаларини кўриб, беихтиёр ёқасини ушлайдиган бўлди. Халқ орасида ҳар хил мишмишлар тарқалди. Паст-баланд гапларга чек қўйиш мақсадида Оқолтин туманини қоқ иккига бўлиб ўтадиган янги йўл қуриб, йўловчиларнинг узоғини яқин қилдик. Етти чақиримлик масофа етмиш чақиримга узайган бўлса-да, аммо одамлар энди тўғри йўлдан кетяпти.\nУчрашувлар завод-фабрикалардан муҳташам саройларга, пахта далаларидан шинам шийпонларга кўчирилди. Учрашувда қатнашадиган ишчи-деҳқон вакилларини коллектив сайларди. Дастлаб шунақа эди. Ишчи-деҳқон вакили кутилмаганда мавзудан четга чиқиб, ижтимоий муаммолар тўғрисида йўғон-йўғон савол бериб асабимни ўйнатиб юборарди.\n- Касаба союз нима қиляпти? - деб сўрардим ўзимни гўлликка солиб.\n- Касаба союз ишламаяпти.\n- Ундай бўлса, ўртоқлар, Касаба союзини эскилик сарқити сифатида бартараф этиб, унинг базасида касаначиликни ривожлантириш лозим. Касаначилик истиқлол ячейкаси бўлиб, ҳар қандай муаммони оператив тарзда ҳал этиш имкониятига эга.\nАлбатта, касаначилик моҳиятини одамлар яхши билмасди. Инқилобдан олдинги турмуш тарзи аллақачон кўпчиликнинг эсидан чиқиб кетган. Бўзчи бўз тўқийди, этикдўз этик тикади, маҳсидўз маҳси-кавушга ямоқ солади ва ҳоказо. Ҳар ким ўз касб-кори орқасидан бир кунини кўради. Хомашёни ким қаердан олса, олаверади. Истаса - жаҳон бозорига ўз маҳсулотини чиқаради, истаса - ички бозор эҳтиёжини қондиради.\n- Ана, кўрдингизми, халқимиз мустақилликни соғиниб қолган экан. Ота-боболаримизнинг асрий орзулари амалга ошганини кўриб беқиёс хурсанд бўламиз. Дориломон кунларга етиб келганимиз учун дўппимизни осмонга отишимиз керак.\nБари бир халқ билан учрашиб туриш керак. Пахтазорларга, буғдойзорларга қўлбола кўчма шийпон ўрнатиб, маҳаллий фаоллар билан учрашадиган бўлдим. Учрашувга танлаб олинган фаоллар қирқ кун мобайнида бўлажак савол-жавобларни худди Миллий театр актёрларидек обдан машқ қилади. Узун монолог айтадиган фермер-актёрлар алоҳида кўрикдан ўтказилади, оқсоқолларга ҳам махсус кўрсатма берилади. Дуогўй чол-кампирлар далайўл четида сафга тизилиб, қиблага қаратиб қўйилади. Оригинал дуо қилган чол-кампир, хоҳласа - ҳажга бепул жўнатилади, хоҳласа - нафақасига йигирма фойиз қўшиб қўйилади. Аксарият чол-кампирлар шумлик қилади: агар нафақасига йигирма фойиз қўшилса, қирқ йил давомида уч-тўрт миллион сўм қўшимча маблағга эга бўлади; бепул ҳажга борса, бирйўла уч-тўрт миллион сўмни Саудия Арабистонига бориб совуриб қайтади. «Қирқ йилгача суякларимиз гўрда чириб адойи тамом бўлади, ундан кўра, нақдига эришиб қолайлик!» Ундан сўнг ҳожи рутбасига эга бўлиб, тўй-маъракаларнинг тўрини бўшатмасдан роҳат-фароғатда ҳаёт кечираверадилар.\nКейинги пайтларда халқ билан учрашувларни Баҳодир Йўлдошевга ўхшаган етук режиссёрлар саҳналаштиряпти. Актёрлик қобилияти бўлган деҳқон-фермерлар ҳар бир қишлоқдан топилади. Аслида, улар ёшлик чоқларида актёр бўлишни орзу қилган, лекин омадсизлик туфайли орзуси ушалмай қолган, қулай фурсат келганда нафақат мол-дунёсидан, ҳатто имон-эътиқодидан воз кечиб юборишга ҳам рози бўлади. Режиссёрлар халқ психологиясини яхши билар экан. Бундан кейин мудом режиссёрларга суяниб халқ билан учрашувлар ўтказишни ўз олдимга қатъий мақсад қилиб қўйдим.\nКим ман билан учрашувни орзу қилса, марҳамат, аввало Баҳодир Йўлдошевга йўлиқсин...


Озарбайжоннинг бош мухолиф партияси якшанба кунги парламент сайловнинг расмий натижалари бекор қилинишини талаб этмоқда.\n01 июл 2022, Тошкент вақти: 07:06\n“Озодлик” мухолифат коалицияси етакчилари агар ҳукумат уларнинг чақириқларни инобатга олмаса, бутун мамлакат бўйлаб норозилик чиқиши уюштириларини билдиришди.\n“Энг асосий масала Бокудаги митинглар. Биз бу митингларни кучайтирамиз. Озарбайжон халқининг иродаси очиқ шаклда майдонларда ифодаланажак”, - деди мухолифат етакчиси Али Каримли.\n“Озодлик” блокига қўшилган учта кичик партия ҳам сайловлар бошқатдан ўтказилишини талаб этди. Сайловнинг расмий натижаларига кўра, иқтидордаги “Яни Озарбайжон” партияси ғалаба қозонган. Мухолифат эса сайловда сохтакорликаларга йўл қўйганини айтмоқда.


Америка Қўшма Штатларининг мамлакатимиздаги Фавқулодда ва мухтор элчиси Памела Спратлен “Жаҳон” ахборот агентлиги мухбири билан бўлиб ўтган суҳбат чоғида Ўзбекистоннинг мустақиллик йилларида қўлга киритган муваффақиятларига баҳо берар экан, ўзининг қуйидаги фикр-мулоҳазаларини ўртоқлашди:\n— Энг аввало, Мустақиллик байрамингизнинг йигирма беш йиллиги муборак бўлсин, дея табриклашга ижозат берсангиз. Бу сана Ўзбекистон учун муҳим даврни бошлаб бергани билан аҳамиятлидир. Зеро, мамлакатингиз кейинги йигирма беш йил ичида янги давлатни барпо этди.\nАҚШ Ўзбекистонни тўлақонли мустақил давлат сифатида биринчилардан бўлиб тан олган эди. 1992 йилдан буён биз кўпгина муҳим масалалар, жумладан, хавфсизликни таъминлаш, қишлоқ хўжалигини ривожлантириш, таълим ва соғлиқни сақлаш, қонун ижодкорлигини такомиллаштириш, фуқаролик жамиятини ривожлантириш соҳасида яқиндан ҳамкорлик қилиб келаяпмиз. Мазкур соҳалардаги алоқаларни янада кенгайтириш ниятидамиз. Ўзбекистонда самарали давлат институтларини шакллантиришда ўсиш кузатилиб, бу фуқароларнинг манфаатларини янада кенг таъминлаш имконини бераяпти. Шуни қайд этиш керакки, мустақил фуқаролик жамияти замонавий давлатнинг муҳим -таркибий қисми ҳисобланади. Бусиз давлат ўз салоҳиятини тўлиқ рўёбга чиқара олмайди.\nЎзбекистон иқтисодиёти катта салоҳиятга эга бўлиб, АҚШ бу борада фаол ҳамкорликни йўлга қўйган. Айниқса, республика Марказий Осиёнинг қоқ марказида жойлашгани унинг иқтисодий имкониятларини янада кенгайтиради. Ўзбекистонда Марказий Осиё аҳолисининг ярмидан кўпи истиқомат қилади. Бу эса мамлакатнинг минтақадаги асосий савдо-иқтисодий марказ бўлишига хизмат қилаяпти. Американинг қатор йирик компаниялари, жумладан, “Боинг”, “Женерал Моторз”, “Женерал Электрик”, “Кейс Нью Холланд” ҳамда бошқалар Ўзбекистон компаниялари билан мустаҳкам алоқа ўрнатиб, инвестиция ҳамкорлигини муваффақиятли йўлга қўйган. АҚШ компаниялари юртингиз иқтисодий салоҳиятига катта қизиқиш билан қараб келади. Яқинда икки мамлакатнинг ҳукумат ва бизнес вакиллари иштирокида бўлиб ўтган давра суҳбатида Американинг кўплаб компаниялари қатнашгани ҳам ана шундан далолат бериб турибди.\nЎзбекистон халқи мамлакатда оилани мустаҳкамлаш борасидаги ишлар, бу йўналишдаги миллий анъана ҳамда қадриятлари билан фахрланишга ҳақлидир. Бинобарин, жорий йилнинг “Соғлом она ва бола йили” деб эълон қилиниши замирида ҳам аёлларнинг оила ва жамиятдаги ўрнини ошириш ғояси мужассам. Президент Барак Обама айтганидек, “Оналар — бизларнинг биринчи дўстларимиз ҳамда муаллимларимиз, улар бизларни катта марраларни забт этишга илҳомлантиради, дуч келадиган муаммоларимиз ёки танлайдиган йўлимиз қандай бўлишидан қатъи назар, бизларни ҳамиша қўллаб-қувватлайдилар”.\nШу ўринда қайд этиш керакки, АҚШ халқаро ривожланиш бўйича агентлиги (USAID) ўзбекистонлик шериклар билан биргаликда 1993 йилдан буён мамлакат соғлиқни сақлаш тизимини янада такомиллаштириш соҳасида яқиндан кўмак кўрсатиб келмоқда.\nЎзбекистон бой ислом тарихига ва турли динлар вакиллари ёнма-ён истиқомат қилаётган кўп конфессияли жамиятга эга бўлган дунёвий давлатдир. Мен бу ажойиб мамлакат бўйлаб сафарларим ҳамда оқкўнгил ва меҳмондўст халқингиз билан бўлиб ўтган кўпдан-кўп суҳбатларим чоғида Ўзбекистон ранг-баранглигининг бутун моҳияти ҳамда бойлигини ҳис этишга муяссар бўлдим.\nЗамонавий Ўзбекистон — халқаро муносабатларнинг тенг ҳуқуқли субъекти. АҚШ унинг суверенитети, мустақиллиги ва ҳудудий яхлитлигини қўллаб-қувватлайди.\nАҚШ — Ўзбекистон муносабатлари кенг кўламли масалаларни қамраб олган, улар ўзаро манфаатлар, муштарак ҳурмат асосидаги фаол ҳамда очиқ мулоқот воситасида кўриб чиқилмоқда. Умумий хавф-хатарларга ва хавфсизликка таҳдидларга қарши туриш масалаларида ҳамкорлик қилаяпмиз. Биз ишбилармон доиралар ўртасидаги муносабатларни фаоллаштириш, АҚШ сармоядорларини Ўзбекистонга жалб этишни қўллаб-қувватлаш имкониятлари бўйича изчил иш олиб борамиз. Илм-фан ҳамда технологиялар соҳаларида, маданият ва таълим, жумладан, инглиз тилини ўқитиш ҳамда академик ва маданий алмашувларни кенгайтириш борасидаги алоқаларни янада ривожлантиришни истардик.\nАмерика Қўшма Штатлари икки томонлама муносабатлар мустаҳкамланишини давом эттиришга интилмоқда. Буни юқори мартабали расмийларнинг Ўзбекистонга ташрифлари мисолида кўриш мумкин. АҚШ Давлат котиби Жон Керри Марказий Осиёнинг беш мамлакати ҳамда Америка Қўшма Штатлари ташқи сиёсат маҳкамалари раҳбарларининг учрашувида (С5+1) иштирок этиш учун Самарқандга ташриф буюрди, АҚШ Қуролли Кучлари Марказий қўмондонлиги раҳбари Жозеф Вотел июнь ойида -Президент Ислом Каримов билан конструктив музокаралар ўтказди. Яқинда Вашингтонда бўлиб ўтган С5+1 шаклидаги учрашувда Ўзбекистон делегациясининг қатнашгани мамлакатларимиз ўртасидаги ҳамкорлик энг юқори даражада давом этаётганидан далолат беради.\nДавлатларимиз ўртасидаги муносабатлар келгуси йилларда ҳам равнақ топишига ишонамиз.\nЎзбекистон давлат мустақиллигининг юбилей байрами муносабати билан Америка халқи ва Тошкентдаги АҚШ элчихонасидаги ҳамкасбларим номидан халқингизга тинчлик, бардавом фаровонлик, эзгу ишларида муваффақиятлар, саломатлик ҳамда бахту иқбол тилайман! Келгуси 25 йил ҳам Ўзбекистонга ва мамлакатларимиз ўртасидаги икки томонлама муносабатларга янада катта яхшиликлар олиб келсин. Мустақиллик байрамингизнинг йигирма беш йиллиги муборак бўлсин! Ўзбекистон Мустақиллиги куни муносабати билан бўладиган кўпдан-кўп шодиёналарни интизорлик билан кутамиз!\nМазкур рукндаги бошқа мақолалар: « Ёш математикларимиз халқаро олимпиадада бешта олтин медалга сазовор бўлишди\tГрузия элчиси: «Халқаро муносабатларда Ўзбекистоннинг муносиб ўрни бор» »


БИЗНИНГ ХОЛИСХОН ОПА\nХалқимизда "Дарахт бир жойда кўкаради" деган пурмаъно гап бор. Холисхон опа Пайзиллаева хусусида гап кетганда, ана шу ибора ёдга олинади. Чунки опа қарийиб ўттиз беш йилдирки, бир жамоада меҳнат қилиб келади. Ўз ишига бўлган меҳри-муҳаббати, ҳалол-поклиги, меҳнатсеварлиги билан нафақат касбдошлари, балки кенг жамоатчилик орасида ҳам катта ҳурмат-эътибор топди.\n1979 йили Фарғона политехника институтини тамомлагач, ишлаш учун унга Асака шаҳридаги собиқ савдо техникумига йўлланма берилди. Ёш мутахассис ўз меҳнат фаолиятини мазкур таълим даргоҳида бухгалтерия ҳисоби бўйича оддий ўқитувчидан бошлади. Ўқиди, ўрганди, изланди, муайян малака ва тажриба орттирди. Ана шу йиллар давомида унинг салоҳияти ўсиб борди.\nТехникумда, кейинчалик унинг базасида ташкил этилган Асака маиший хизмат ва тадбиркорлик касб-ҳунар коллежида 2006 йилга қадар бўлим бошлиғи, ўқув ишлари ҳамда касб-ҳунар таълими бўйича директор ўринбосари, директор вазифаларида ишлади.\nАйни кунда ҳам тажрибали муаллима коллеж директорининг ўқув ишлари бўйича ўринбосари вазифасида самарали фаолият юритмоқда. Бу бежиз эмас, албатта. Чунки Холисхон опанинг юксак билим ва маҳорати, кўп йиллик тажрибаси, ишга масъулияти коллеждаги таълим-тарбия жараёнинг самарадорлигини оширишда қўл келмоқда. Унинг саъйи ҳаракати, ташаббускорлиги билан ўқувчилар интизоми, давомати ва фанларнинг ўзлаштириш даражаси, провардида коллежнинг рейтинг кўрсаткичлари ўсиб бормоқда.\nАйтиш жоизки, Холисхон опа нафақат ўз ишининг етук мутахассиси, балки уста ташкилотчи, моҳир ва талабчан раҳбар ҳамда қатор юксак инсоний фазилатлар соҳибасидир. У кишининг ишни ташкил этиши, ёш ўқитувчиларга эътибори, муомала ва нутқ маданияти, одамлар билан муносабати кўпчиликнинг ҳавасини келтиради.\nОпадаги ана шу фазилатларни жамоадошлари ўрганишга, ўз фаолиятларида қўллашга ҳаракат қиладилар. Шу боис ҳам мазкур ўқув юртида эришилаётган ютуқлар салмоғи ортмоқда, коллеж вилоятдаги илғор ўқув масканлари қаторидан жой олган. Бу ерда таҳсил олган ўқувчилар ҳаётда муносиб ўрин топишаётгани ана шу жамоанинг самарали меҳнатлари маҳсули, десак асло муболаға бўлмайди.\nАйни кунда ҳам коллеж ўқувчилари орасида билимдон, изланувчи ёшлар талайгина. Фан олимпиадалари, спорт мусобақалари ва турли кўрик-танловларда коллеж ёшлари фаол қатнашиб, қатор муваффақиятларга эришмоқдалар.\nХолисхон опа Пайзиллаева коллеждаги ютуқлардан қувонади. Эришилаётган натижаларни янада яхшилаш, таълим сифати ва самарадорлигини ошириш, ўқув-тарбия ишларини юқори босқичга кўтариш учун имконият қидиради. Ўз билимларини доимий равишда ошириб боради, изланади, инитилишдан асло чарчамайди. Жумладан, 2005 йили ОТБ лойиҳасида иштирок этиб, муваффақият қозонгани ва хорижий давлатда малака ошириш йўланмасини қўлга киритгани фикримиз исботидир.\nИзланувчан педагог илғор педагогик технологияларни, хорижий ўқитиш услублари, иш тажрибаларини пухта эгаллаб, коллеж ҳаётига олиб кирганлиги ҳам эришилаётган ютуқларда муҳим омил бўлмоқда.\nҲа, бизнинг Холисхон опа ана шунақа, тиниб-тинчимас инсон. Ҳамиша янгилик сари интилади, ташаббус кўрсатиб ишлашни ёқтиради. Шу жиҳатлари билан у нафақат туманда, балки вилоят миқиёсида ҳам тажрибали мутахассис эканлигини кўрсата олди. 2012 йилда опа "Йилнинг энг яхши ўқув ишлари бўйича директор ўринбосари" дея эътироф этилгани фикримизга мисол бўла олади. Демак, вилоятимиздаги коллежлар орасида Холисхон опа Пайзиллаеванинг фаолияти "энг яхши..." деб топилиши, бу унинг меҳнатларига берилган муносиб баҳодир. Ҳолбуки, Холисхон опа ана шу эътирофга, ундан-да юксакроқ таҳсинга муносиб аёлдир.\nХолисхон опа кўплар ҳавас қилса арзийдиган ибратли оиланинг соҳибаси сифатида ҳам хурмат топган. Тўрт нафар фарзандни тарбиялаб, вояга етказган меҳрибон она, айни чоқда 5 нафар набиранинг суюкли бувижонисидир. Ҳа, Холисхон опадай тажрибали инсонларнинг орамизда борлигидан қувонамиз, уларга ҳавас қиламиз. Сўзимизни мухтасар қилиб, опага келгусидаги ҳаётида, ишларида омадлар тилаб қоламиз.


Жиззах вилоятида регби федерацияси очилди » Жиззах шаҳар ҳокимлиги расмий ахборот портали\nРасмий ахборот портали » Янгиликлар » Жиззах вилоятида регби федерацияси очилди\n11 январь 2020 йил\nКуни кеча Жиззах вилояти спорт ўйинлари ва енгил атлетикага ихтисослаштирилган болалар-ўсмирлар спорт мактаби ташаббуси билан вилоятда регби федерацияси очилди. Бу ҳақда журналист Саид Донишев фейсбук саҳифасида маълум қилди.\nДастлаб, Ўзбекистон регби федерацияси масъуллари ҳамда вилоят регби федерацияси ташаббускорлари иштирокида йиғилиш бўлиб ўтди. Унда асосан Жиззах вилояти регби федерациясининг раиси, бош котиби ҳамда бош котиб ўринбосари сайлаб олинди. Сўнгра, федерациянинг тантанали очилиш маросими ўтказилди.\nЎзбекистон регби федерациясидан ташриф буюрган масъуллар регби спорт тури ҳақида йиғилганларга атрофлича тушунча бериб ўтишди. Жиззах шаҳар мусиқа ва санъат мактаби тарбияланувчилари эса тадбирга байрамона руҳ бағишлашди.\nЭслатиб ўтамиз, эндиликда Жиззах вилояти регби федерациясига вилоят спорт ўйинлари ва енгил атлетикага ихтисослаштирилган болалар-ўсмирлар спорт мактаби йўриқчи-услубчиси Улуғбек Жамолов раҳбарлик қилади.\nЖиззах шаҳрида Давлат объектлари ярмаркаси ўтказилди


Германияда Ангела Меркель Муҳаммад пайдо бўлди\n09:01 / 22.08.2017\nГерманиянинг ғарбий қисмида яшовчи муҳожирлар дунёга келган қизларини Германия канцлери шарафига номлашди. Шу тариқа қизалоқнинг асосий исми Ангела, иккинчи исми Меркель ва фамилияси Муҳаммад бўлди ва унинг тўлиқ исми-шарифи Ангела Меркель Муҳаммад кўринишини олди.\nҚизнинг ота-онаси 2015 йилда Суриядан қочиб, Германияда бошпана топган. Улар араб давлатларидан бўлган муҳожирларга Германия чегараларини очишга рухсат берган Меркелнинг сиёсатига миннатдорлик сифатида қизларини шундай номлашга қарор қилишган.\nБу қочқинлар ўз фарзандлари исмини Меркель шарафига қўяётган биринчи ҳолат эмас.\nмуҳожир Ангела Меркель


"Бункерчи"лар устларидан қулфлаб, печатлаб қўйилади\n30 ноябр 2020, Тошкент вақти: 09:47\n3. Бункер усули:\nБу усулдан 2002 йилдан бошлаб фойдаланиб келинади ва ҳозирги кунгача энг самарали усуллардан бири ҳисобланади.\nБу усулдан фойдаланганда биринчи навбатда МХХ вакиллари Олий таълим муассасаси масъуллари билан келишган ҳолда иш қилинади.\nДастлаб барча "клиент"ларнинг рўйхати ва қайси гуруҳларга тушиши аниқланади. Имтихон куни эса олдиндан келишилган МХХ ходими бирма-бир гуруҳлардаги "клиент"ларнинг савол китобчаларини йиғиштириб чиқади. Албатта аудиториядаги бошқа абитуриентларда ортиқча шубҳа уйғотмаслик учун саволлар китобчасида қандайдир хатолик бор экан дейилади ёки шунга ўхшаш баҳона топилади.\nМХХ ходимига саволлар китобчасини олиб чиқиши учун турли баҳоналарни олдиндан ўргатиб қўйилади. Баъзида бу баҳоналар бир-биридан ғаройиб бўлган.\nМасалан, МХХ ходими гуруҳга киради ва гуруҳдаги "клиент"ларнинг исм фамилияларини ўқийди. Кейин уларга "сизларнинг исм-фамилияларингиз бошқа институтларда ўқийдиган талабалар рўйхатида, компютерда чиқиб турибди. Текширишмиз керак, мен билан юринглар" деб дўқ-пўписа билан олиб чиқиб кетади. Аслида у "клиент"лар ҳам олдиндан тайёрланган бўлиб, чиқишда ўзлари билан савол китобчаларини ҳам олиб кетишади.\nЭнди тестни ечиб берувчи "бункер"чиларга келсак – улар имтиҳон ўтказиладиган учта фаннинг энг кучли мутахассислари орасидан текшириб саралаб олинади. Одатда университет ўқитувчилари ёки тажрибали репититорлардан иборат бўлади. Улар имтиҳондан бир кун олдин тунда бинога олиб кирилади ва махсус хонага жойлаштирилиб, устларидан қулфлаб, печатлаб қўйилади. Улар ўзлари билан еб-ичишга озиқ овқатларни ҳам олиб келишади.\nАсосий вазифа бир куни шу ерда тунаш ва ертаси куни бўладиган имтиҳонда нечта саволлар китобчаси олиб келиб берилса, шуларни тўғри ечиб беришдан иборат бўлади. Саволлар китобчаси ечиб бўлингандан кейин улар яна қайтадан гуруҳлардаги "клиент"ларга қайтариб берилади. Агарда "клиент" юқоридагидек гуруҳдан олиб чиқиб кетилган бўлса, ечилган китобча билан гуруҳга қайтиб олиб киритиб қўйилади. Бошқа абитуриентларга қараб, "Бу боланинг исми-шарифи биз қидирган талаба билан бир хил экан, тушунмовчилик бўлибди" деб қўйилади.


Олмаотада фаол Кунболатулини озод этилишини қилганлар тунни полиция бўлими олдида ўтказди\nОлмаотада фаол Байболат Кунболатулининг бир гуруҳ тарафдорлари Медеу туман ИИБ биноси олдида тунашди. Бир кун олдин улар яна полиция биноси олдида тўпланиб, «ноқонуний пикет уюштиргани учун» 15 кунга ҳибсга олинган Кунболатулининг озод қилинишини талаб қилишди.\nТонгга яқин шаҳарда ёмғир ёғди ва сезиларли даражада совуқроқ эди. Рўйхатдан ўтмаган уюшма раҳбари “Нагиз Атажурт” Бекзат Мақсутхонулининг айтишича, намойишчиларга озиқ-овқат ва илиқ кийимлар олиб келинган.\n- Полиция биноси ёнида арк бор. Апайки (кекса аёллар) у ерда лагерь қурдилар. Ёмғирдан машинага яшириндик. Халқ бизни қўллаб-қувватлади. Нотаниш одамлар бизга овқат олиб келишди. Улар адёл, курткалар, спорт кийимларини олиб келишди. Акция бугун ҳам давом этади», — деди Мақсутхон.\nУнинг айтганларини намойишчилардан бири Алмахон Мирзахонқизи тасдиқлади. Улар ҳибсга олинган шахс озод қилинмагунча тарқалиб кетмасликларини айтишмоқда.\nФейсбукда жойлаштирилган видеода намойишчилар полиция идораси яқинидаги гулзорнинг чеккасида адёл билан қопланган ҳолда ётишганини кўриш мумкин.\nБекзат Мақсутхонулининг айтишича, 25 июнь куни Байболатнинг ҳибсга олинишига қарши апелляция шикояти кўриб чиқилиши кутилмоқда. «Бугун биз уни кўриб чиқишимиз ва озод қилишимиз керак, чунки халқ буни талаб қилмоқда», деди Мақсутхонули.\nПайшанба куни прокуратура вакили йиғилганларни йиғилиш «ноқонуний» деб огоҳлантирди, аммо одамлар тарқалиб кетишмади. Полиция йиғилганларнинг ҳибсга олинган кишини озод қилиш талабини «ноўрин» деб атади ва Кунболатулининг полиция бўлимида бўлмаганлигини айтди. У маъмурий ҳибсга олинган шахсларни сақлаш изоляторида сақланмоқда.\nБайболат Кунболатули — Олмаотадан Шинжонда узоқ йиллар қамоқда ўтирган акасини озод қилишни талаб қилувчи фаол. Кунболатули бир неча бор маъмурий жавобгарликка тортилган. 22 июнь куни Олмаота суди уни Хитой консуллиги олдида пикетни «уюштиргани» учун 15 кунлик қамоқ ва жаримага ҳукм қилди. Шу ҳафта бошида Олмаота суди яна бир қанча фаолларни Хитой консуллиги олдида «ноқонуний пикет»да қатнашгани учун жаримага тортди.\nОлмаотадаги Хитой консуллиги олдида фуқароларнинг Шинжондаги қариндошларини озод этишни талаб қилган пикетлари тўрт ойдан кўпроқ давом этди.\nТўрт ойдан ортиқ пикетлар давомида ҳеч ким Хитой консуллигидан намойишчиларга чиқмаган. Намойишчиларнинг таъкидлашича, Хитой уларнинг талабларини эътиборсиз қолдирмоқда, Қозоғистон расмийлари эса чегара билан ажратилган оилаларнинг фожиасига бефарқ.


11:43 / 25.04.2018 56384\n23 апрель куни Тошкентда янгича мазали фаст-фуд тамаддихонасининг очилиш маросими бўлиб ўтди. Мазкур кафенинг бошқалардан ажралиб турадиган жиҳати шундаки, бу ерда таъми ҳеч қаерда такрорланмас, мазали нон-кабоб тайёрланади. Очилишга ташриф буюрган меҳмонлар мазкур янгиликдан таътиб кўриш имконига эга бўлишди.\nНон-кабоб мазали тез пишар таоми икки дўст – Даврон Ҳошимов ва Ботир Жўраев томонидан ўйлаб топилди.\nТаомга қисқача таъриф\nНон-кабоб иссиққина тандирда ёпилган патир, юмшоқ пишиб етилган гўшт ҳамда санъат даражасига етказилиб тайёрланган махсус соусдан тайёрланади. Қисқа қилиб айтганда, минг бора эшитгандан кўра, бир бора таътиб кўрган афзал. Шубҳасиз, нон-кабоб севимли таомларингиз рўйхатидан жой олиши аниқ.\nҲар қандай лаваш, гамбургер, турк кабоблар билан беллаша оладиган миллий фаст-фудга ўзингиз келиб, баҳо беринг.\nЕтказиб бериш хизмати ҳам мавжуд.\nБизнинг манзил: Тошкент шаҳри, Шайхонтоҳур тумани, Кичик халқа йўли\nМўлжал: Шофайз кўприги яқинида\nМурожаат учун телефон: +99895 195 50 40


Huawei мобил алоқага мўлжалланган Watch 2 Pro'ни тақдим қилди - Terabayt.Uz\nHuawei мобил алоқага мўлжалланган Watch 2 Pro'ни тақдим қилди\nХитойда Huawei компанияси "ақлли соат"ларнинг 2 моделини тақдим қилди. Соатлар инновацион жиҳатлар ҳамда замонавий руҳдаги дизайни билан ўзига хос.\nHuawei Watch 2 Pro соати жиҳатларига кўра Watch 2'дан у қадар фарқ қилмаса ҳам, унда eSIM технологияси жорий қилинган. Яъни, унга сим-карта ўрнатмасдан туриб мобил алоқа тармоқларига, жумладан 4G LTE тармоғига ҳам уланиш мумкин.\nПўлат корпус, экран атрофини ўраб олган керамик ҳошия ҳамда Италияда тайёрлаб келтирилган чарм банд соатга ниҳоятда жозибадор ҳашам бағишлаб турибди. Porsche Design версияси эса бренд логотипи ва ёнлари қизил баҳяли банд билан ажралиб туради. Соат экрани Gorilla Glass ҳимоя шишаси билан қопланган.\nҲар иккала версияда экран 1,2 дюймли ва AMOLED матрицали, улардаги пикселлар сиғими 390х390 пикселли. Соатларда Qualcomm Snapdragon Wear 2100 чипи, 768 МБ тезкор ва 4 ГБ доимий хотира, 420 мА соат сиғимли батарея (бир қувват билан 1.5 кун ишлайди) ўрнатилган. Улар Android Wear 2.0 операцион тизими бошқарувида ишлашади.\nHuawei Warch 2 Pro'да GPS, Beidou, NFC, IP68 ҳимоя тизими мавжуд.\nHuawei Warch 2 Pro ва унинг Porsche Design версияси қимматбаҳо смарт-вочлар туркумига киради. Huawei Watch 2 Pro модели $390 доллардан 1 ноябрдан бошлаб сотувга чиқарилади. Porsche Design варианти эса деярли $750 доллардан 15 ноябрдан бошлаб сотувга чиқарилади.\n#"ақлли соат" #смарт-соат


Россиядаги юқори мансабдор полициячини ўлдирган қотиллар узоқ муддатга озодликдан маҳрум этилдилар\n20:04 / 22.02.2017\nЖиноятчилардан бири, тожикистонлик Маҳмадали Аҳмадов ва Роман Фаталиев умрбод озодликдан маҳрум қилиндилар. Уларнинг ҳамтовоқлари Ислом Бобоев 25 йилга, Охран Зохрабов 26 йилга озодликдан маҳрум этилди. Тергов маълумотларига кўра, судланувчилар адвокатлари бу ҳукм устидан шикоят қилмоқчилар.\nТергов версиясига кўра, 2016 йил 24 апрелга ўтар кечаси қотиллар Самара вилояти Сизран туманидаги Ивашевка қишлоғидаги уйга бостириб кириб, у ерда уй эгаси – Россия ички ишлар вазирлигининг Самара вилояти бош бошқармаси бошлиғи ўринбосари, полковник Андрей Гошт ва унинг оила аъзоларини (ота-онаси, рафиқаси, укасининг рафиқаси, қиз жияни) ўлдирганлар ва яна бир кичик ёшли қизчани ўлдирмоқчи бўлишган.\nҚотиллар жиноят қуроли сифатида иккита ёғоч тўқмоқ ва битадан фойдаланишган. Улар ҳеч нарсадан хабари йўқ, уйқуда бўлган қурбонларига шу қуроллар билан зарбалар беришган. Жиноятчилар уйдан 193 минг рубллик мулк билан воқеа жойидан ғойиб бўлишган, бироқ ҳуқуқ-тартибот муассасалари ходимлари томонидан дастлабки 10 кун ичида ушланишган.\nОАВ маълумотларига кўра, тергов давомида барча айбланувчилар ўз айбларини қисман тан олганлар ва жиноят тафсилотлари ҳақида сўзлаб, тергов билан ҳамкорлик қилганлар.\nЖиноятчилар устидан суд жараёни 2016 йил декабрида бошланган ва ҳукм чиқарувчилар иштирокида ёпиқ тартибда ўтказилган. Ҳукм чиқарувчилар барча судланувчиларни айбдор деб топганлар, бироқ Бобоев ва Зохрабовга юмшоқроқ ҳукм чиқаришган.\nГошт оиласи қотиллиги иши бўйича жабрланганлар судланувчилардан умумий ҳисобда 14 млн рубль ундириш ҳақида даъво аризалари берганлар.\nУшбу жиноятни тергов қилишга Россия тергов қўмитасининг энг тажрибали 89 нафар терговчиси ва криминалистлари жалб қилинганлар.\nТерговнинг ўрнатишича, 2016 йил апрелида Самара вилояти Шигон туманида яшовчи Ахмадов ва Фаталиев талон-тарожликлар амалга ошириш учун жиноий гуруҳ ташкил қилишган ва унга танишлари – Сизранда яшовчи Бобоев ва Зохрабовни жалб қилишган. Улар қурбон Гоштга тегишли уйни тасодифан танлашган ва у ерда полициячи яшашидан умуман бехабар бўлишган.\nРоссия полициячи Сизран


08:00 / 14.11.2017 1925 pdf Ўқиш режими + -\nРасулуллоҳ соллаллоҳу алайҳи васалламнинг озод қилган қуллари Зайд ибн Ҳорисанинг ўғли Абу Зайд Усама ибн розияллоҳу анҳумодан ривоят қилинади. У севимли кишилари ҳамда севимли кишиларининг ўғли эди.\nНабий соллаллоҳу алайҳи васалламнинг қизлари оталари ҳузурларига (бир одамни) юбориб: «Ўғлим ўлим тўшагида ётибди. Бизнинг олдимизга келинг», деди. Расулуллоҳ соллаллоҳу алайҳи васаллам қизларига салом йўллаб, “Албатта олгани ҳам, бергани ҳам Аллоҳникидир. Ҳар бир нарсанинг Унинг ҳузурида белгиланган вақти бордир. Қизим сабр қилсин ва савобини умид қилиб турсин”, дедилар. Қизлари яна одам жўнатиб, у зот келишларини онт ичиб сўрадилар. Расулуллоҳ соллаллоҳу алайҳи васаллам охири ўринларидан турдилар. У зот билан бирга Саъд ибн Убода, Муоз ибн Жабал, Убай ибн Каъб, Зайд ибн Собит ва яна бир қанча кишилар бор эди. Ҳалиги гўдак Расулуллоҳ соллаллоҳу алайҳи васалламга узатилди. У зот гўдакни қучоқларига олдилар. Гўдак эса ўлим талвасасида эди. Расулуллоҳ соллаллоҳу алайҳи васалламнинг кўзларидан ёш оқди. Шунда Саъд: “Эй Аллоҳнинг расули, бу нима? (Яъни, йиғлашдан қайтарар эдингиз-ку)” дедилар. Расулуллоҳ соллаллоҳу алайҳи васаллам: «Бу, Аллоҳ бандалари қалбларида пайдо қилган раҳматидир», дедилар.\nБошқа ривоятда: “Бандаларидан хоҳлаган кишисининг қалбида буни пайдо қилади. Албатта, Аллоҳ раҳмли бандаларига раҳм қилади”, деб айтилган.\n19:39 / 20.11.2017 2266\nСизлардан аввал ўтган умматларда...\n06:30 / 15.11.2017 2593\nУрва Оиша розияллоҳу анҳодан ривоят қилади.Эй опамнинг ўғли Ҳилол янги чиққан ойга қарардик, сўнгра яна ҳилолга қарардик, сўнгра яна ҳилолга қарардик, яъни, икки давоми...\n1812 06:00 / 18.08.2018\nОиша розияллоҳу анҳодан\nОиша розияллоҳу анҳодан ривоят қилинади.Расулуллоҳ соллаллоҳу алайҳи васаллам вафот қилганларида уйимда токчамдаги озгина арпадан бошқа тирик жон ейдиган нарса давоми...\n2173 07:15 / 01.08.2018\nУсмон ибн Аффон розияллоҳу анҳудан ривоят қилинади Расулуллоҳ соллаллоҳу алайҳи васалламни.Қайси бир мусулмон киши фарз намози ҳозир бўлганда таҳоратини давоми...\n1895 13:00 / 13.03.2018\nИсломнинг ва мусулмон умматининг афзаллиги\nЖобир розияллоҳу анҳудан ривоят қилинади .Набий соллаллоҳу алайҳи васаллам .Менга мендан олдин ҳеч кимга берилмаган беш нарса берилди менга бир ойлик масофадаги давоми...\n2675 10:39 / 06.06.2017


“Локомотив”: 12 ёшли қизчага ёрдам берайлик\nЎзПФЛ ташаббуси билан бошланган “Саратондан соябон бўл” хайрия аксиясида “Локомотив” профессионал футбол клуби ҳам фаол иштирок этиш нияти борлигини маълум қилади.\nШу йилнинг 22 январ куни 12 ёшга тўлган Рўзибоева Шаҳзоданинг орзулари улкан. Унинг ҳам ўзи тенги қизлар билан чопқиллаб ўйнагиси, биргаликда мактабга боргиси ва дарс қилгиси келади. Аммо 2017 йилнинг апрел ойидан бери бу қизча саратон касаллиги билан курашиб келмоқда.\nШаҳзоданинг Республика махсус онкология ва радиология тиббий марказида даволаниш амалиётини ўтаб, мунтазам шифокорлар кўригида бўлишга тўғри келяпти. Лекин унинг янада яхши даволаниши учун Москвага йўл олиб, Н.Н. Блохин номидаги миллий онкология марказида даволаниш муолажасини давом эттириши лозим бўлади.\n“Локомотив” ПФК саратон хасталиги билан курашаётган 12 ёшли Рўзибоева Шаҳзодани қўллаб-қувватлайди ва унинг тез орада соғайиб кетиши учун қўлдан келганча ёрдам кўрсатади. Шу билан бирга муборак Рамазон ойида “Локомотив”га бефарқ бўлмаган саховатли кишиларни ҳам Шаҳзодага ёрдам қўлини чўзишларини сўраймиз.\nШундай улуғ ойда эҳсон қилмоқчи бўлган футбол ишқибозлари учун қуйида РўзибоеваШаҳзоданинг дадаси Маматкаримов Фарҳод Рўзибоевич номига очилган пластик карта рақамини келтириб ўтамиз.\n17 май куни бўлиб ўтадиган CocaCola Суперлигасининг 9-туридан ўрин олган “Локомотив” – “Бунёдкор” учрашувига ташриф буюрадиган саховатпеша мухлислар учун стадионга кираверишда эҳсон қутиси ўрнатилади.\nБунда 12 ёшли қизчага ёрдам қўлини чўзмоқчи бўлган инсонлар ўз имкониятлари даражасида хайрия қилишлари мумкин. Эслатиб ўтамиз, “Локомотив” – “Бунёдкор” учрашуви жума куни бўлиб ўтади ва соат 18:45да бошланади.\n« “ШЎРТАН” 1–0 “ХОРАЗМ” Про-лига “А” 6-тур, 15.05.2019\n“Андижон” – “Пахтакор” учрашуви Фарғонада бўлиб ўтади »


Одамлар орасида - AmuNews.uz - энг сўнгги янгиликлар\nХалқи аҳил ва иноқ юртдагина ободлик ва орасталик ҳукм суради, ҳар куни бир янгилик яралади, гўзаллик бўй тиклайди. Ўлкамизга кириб келган пишиқчилик фасли туманимизнинг табиати сўлим, халқи меҳнаткаш ва меҳмондўст мавзеларидан бири - Назархон овулидаги маҳаллаларга ҳам ўзгача файз бағишлади.\n- Овулимиз аҳли ҳар йилги баҳорни ўзгача меҳр билан қаршилайди, - дейди Назархон ОФЙ диний маърифат ва маънавий-ахлоқий тарбия масалалари бўйича маслаҳатчиси Гулжаҳон Иброҳимова. – 6 та маҳаллага бирлашган қозоқ, қорақалпоқ, ўзбек миллатларига мансуб оилалардан иборат 652 та хонадоннинг қай бирига кирсангиз ҳам қайноқ меҳнат палласига дуч келасиз. Назархонликлар оилалар ободлигини атроф-муҳит саришталигида, деб билишади.\nҲақиқатан ҳам айни кунларда овулнинг ҳар бир қарич ерини обод гўшага айлантиришга бел боғлаган назархонликлар ҳудуддаги ўқув масканлари атрофи, кўчалар ва сув йўлларига эрта кўкламда эккан турли гул ниҳоллари, мевали ва манзарали дарахтлар кўчатлари яшнаб ўсиб, тупроққа илдиз қўйган. Томорқаларда етилган илк ҳосил нишоналари оилалар дастурхонига файз бағишлаб турибди. Овулда 188 гектар ер томорқа хўжалиги учун ажратиб берилган бўлиб, 652 та хонадоннинг барчасида оилалар эҳтиёжи учун етарли эртаги сабзавот ва полиз экинлари экишга алоҳида аҳамият қаратилади.\n- Овул аҳли оилалардаги тотувлик ва файз-барака калити – меҳнатда, томорқада эканлигини яхши билишади, - дейди Гулжаҳон Иброҳимова. – Ҳар бир оиланинг ўз чорваси, паррандаси, экин-тикини, боғ-роғи бор. Нукус шаҳридаги деҳқон бозорида "Бердақ бозори” деб аталадиган расталар борлигининг ўзи томорқа хўжалиги ривожланиб оилалар кундан-кунга фаровонлашиб бораётганидан далолат.\nОвулнинг диний маърифат ва маънивий-ахлоқий тарбия масалалари бўйича маслаҳатчиси Гулжаҳон Иброҳимова учун назархонликларнинг бешикдаги гўдагидан тортиб, ёши 80-90ни қоралаб қолган, ҳатто юз билан юзлашиш арафасидаги ҳар бир фуқароси азиз, қадрдон. Уч ярим минг нафардан зиёд овул аҳолисининг барчасининг ҳаётида Гулжаҳоннинг халқ депутатлари туман Кенгаши депутати сифатида ҳам маълум маънода ўрни бор. Айниқса, кам таъминланган, боқувчисини йўқотган оилалар, якка-ёлғиз ногиронларни, фарзандлари тўлов-шартнома асосида таҳсил олаётган оилаларни қўллаб-қувватлаш, 925 нафар туғиш ёшидаги аёллар саломатлиги борасида қайғуриш – худди ўз оиласини қайғуриш билан баробар, десак, ҳеч муболаға бўлмайди. Овулдаги фаол аёл-қизлар, ҚВП шифокорлари, учта умумтаълим мактабларининг ўқитувчилари ҳамда юқори синфлар ўқувчи-қизлари билан тез-тез ҳамкорликда ўтказилаётган тарбиявий мавзудаги давра суҳбатлари, учрашув ва байрам тадбирлари оилалар мустаҳкамлигини таъминлашда муҳим аҳамият касб этмоқда. Айниқса, мактаб-оила-маҳалла ҳамкорлиги, доимий ҳаракатда бўлган бешта сектор фаолияти боис, оилалар билан боғлиқ муаммоларни тез ва ижобий ҳал этиш имконини бермоқда.\n- Овулимиз аҳолисининг 1858 нафари аёл-қизлар ҳисобланади, - дейди Гулжаҳон ўз иш тажрибасидан сўзларкан. – Аввало оилада аёл тинч бўлиши керак. Назархон овули ҳудуди катта – 6 та аҳоли пунктига бирлашган маҳаллаларнинг барчасини ҳар ҳафтада қадам-ба-қадам кезиб чиқишимга тўғри келади. Мен нима учун шундай қиламан? Одамнинг юзи иссиқ. Аввало ана шу иссиқ меҳрни ҳис этиш, одамларнинг турмуш тарзини ўз кўзим билан кўриш, оилалар билан боғлиқ муаммоларни жойига чиқиб ўрганиш ниятида шундай қиламан.\nКим уйининг фасад қисмига эътибор қилаётир? Ҳовли-жойи сариштами? Кўчалар озодами, қўшни-қўшниси билан аҳилми? Маърака-ю маросимлар, оилавий тадбирларда исрофгарчиликка йўл қўйилаётгани йўқми? Янги тушган келинларга қайноналарнинг муносабати қандай, ёш оилаларни катта ёшдаги оила соҳиблари қўллаб-қувватлаяптими? Бу каби саволлар билан боғлиқ масалалар бўйича хонадонлар остонасидан ҳар гал ҳатлаганида Гулжаҳон энг аввало ўзи кириб келаётган хонадоннинг ҳовлисини кўздан кечиради: тоза-озодагинами? Кўнгилдагидай! Демак, бу оила-да хотиржамлик бор, барака бор. Акси бўлса-чи? Агар ҳовли юзасида тартибсизликка дуч келса, биладики, бу хонадон аъзоларининг турмуш тарзида камчилик бор. Ё ахлоқий-тарбиявий муҳитда ёки хонадоннинг моддий таъминотида қандайдир етишмовчилик бўлади.\nБундай вазиятларда Гулжаҳон уй бекалари – катта ёшдаги онахонлар, ёш келинчаклар билан ишлашишдан асло зерикмайди. Гоҳ келин билан, гоҳ қайноналар билан алоҳида-алоҳида суҳбатлар ўтказади. Иложи борича, ҳар бир кўнгилни обод қилмоққа интилади.\nЎтган 2015 йилда 50 та оиладан ижтимоий нафақа тайинлашни сўраб тушган аризалар бўйича жойларига чиқиб, аҳвол ўрганилганида, 49 та ариза эгасининг оилаларида ҳақиқатан ҳам моддий етишмовчилик мавжудлиги аён бўлди. 50 та аризадан 49 таси қаноатлантирилди. 2 ёшгача болалари бўлган оналарга бола тарбияси учун бериладиган нафақа тайинлашда ҳам адолат мезонларига амал қилинди. 30 нафар она учун нафақа тайинланди. 4 та оила эса ҳақиқатан ижтимоий ҳимояга муҳтожлиги учун моддий томондан қўллаб-қувватланди.\n- Ҳозирги пайтда оилавий ҳаётда жуда қийин вазиятга тушиб қолишмаса, овулимиз аҳли аризабозлик қилиб юришмайди, - дейди Гулжаҳон. – Қолаверса, ҳудудимиздаги оилаларнинг қарийб 80-85 фоизи иқтисодий жиҳатдан яхши таъминланган. Бу ниманинг самараси? Энг аввало, бу одамлар қалбида ерга, мулкка эгалик туйғусининг ошганлигидан.\nНазархонликлар қачон, қандай меҳнат билан шуғулланишни, ўз меҳнатидан оиласига қай даражада манфаат етишини яхши биладилар. Эртаги картошка, пиёз, бодринг, ҳандалак ва қовун етиштиришнинг ҳадисини олган овул аҳли учун оила манфаати, оила иқтисоди ҳамма нарсадан устун. Нукус деҳқон бозорининг бир неча растасини чорвачилик ва паррандачилик маҳсулотлари, эртаги резаворлар билан тўлдириб қўйган назархонликларнинг оилаларига қадам ранжида қилсангиз, элимизда бунчалар сахий, бағри кенг, кўнгли обод инсонлар борлигидан фахрланмай иложингиз йўқ.\n- Айнанайин қароғим-ов, кел-сенг-ши, - деб албатта қадамингизга ҳеч бўлмаса битта курка сўйиб, сизни суйиб қаршилайди овул кексалари.\nБу нимадан далолат? Албатта, фаровонликдан, жамиятимиз таянчи бўлган оилалар тўкислигидан!\n- Бизнинг Назархонда оиласини унутган одам эл назаридан қолади, - дейди Гулжаҳон. - Оддий бир мисол: овулнинг "Кўкдарё” маҳалласида яшовчи бир оилавий можаро узоқ давом этди. Мен йиллар давомида бу оилани сақлаб қолишга уриндим. Лекин оиласини унутган эркакни маҳалла тарбиялай олмади. Суд ажрими билан фарзандларига алимент тўлашга ҳукм этилди. Лекин бу эркак алимент тўлашни ҳам "унутди”. Охири суд ҳукми билан 3 йиллик мажбурий хизматга жалб этилди. Бу билан нима демоқчиман? Бундайларни яхши гап, маслаҳат билан эмас, оиласига эътиборсизлиги учун қонуний чора кўриш орқали тарбиялаш ва жазолаш керак. Ахир оилани унутиш – ўзини, эл-юртини беҳурмат қилиш эмасми?\nБундай салбий ҳолатларнинг олдини олиш мақсадида маҳалла маслаҳатчиси тиним билмайди. "Маҳалла посбони” жамоатчилик тузилмаси, ҚВП шифокорлари, ҳудуддаги ўқув масканлари, вояга етмаганлар билан ишлашиш комиссияси, туман ИИБ профилактика нозири билан ҳамкорликда олиб бориладиган ишлар режасига мувофиқ оилаларда вояга етмаган ёш ўсмирлар, академик лицей ва коллежларнинг ўқувчи-ёшлари ўртасида гиёҳвандликка, одам савдосига қарши кураш, эрта турмушнинг олдини олиш, аҳолининг иш билан бандлигини таъминлаш мақсадида давра суҳбатлари, байрам тадбирлари ўтказиб, бу каби тадбирларда ёшларнинг кенг иштирокини таъминлашга интилади. Қилинаётган саъй-ҳаракатлар натижаси ўлароқ, тўйлар камчиқим, тартибли ўтказиладиган бўлди. Айниқса, ёшлар "гулянка” деб атайдиган бўлмағур "тўй сайри”га барҳам берилди. Сийноқ, кенгаш, кичик тўй, катта тўй каби маросимлар ихчамлаштирилиб, икки кун ичида ўтказиладиган бўлди.\n- Бу ҳам оилалар иқтисодига катта фойда, - дейди Гулжаҳон мамнуният билан. – Биргина "гулянка”нинг ўзига оила соҳиби кам деганда 1 млн. сўм сарфларди. 15-20 нафар, баъзан ундан ҳам кўпроқ одам иштирокида, турган-битгани ароқ ичишмадан иборат "сийноқ”ни олайлик. Шу "сийноқ”нинг ўзига, ўртача ҳисобини чиқарсак, 1,5-2 млн. сўм маблағ кетаркан. Бу кераксиз чиқимлар оила иқтисодига ҳам, оила муҳитига ҳам зарар келтиради.\nБиз оилаларимиз иқтисодига зарар келтирадиган ҳар қандай ҳолатга барҳам беришга интиламиз.\nИнтилиш – инсонга куч-қудрат ато этади бу фазилат. Ўзига ишонч, қатъият, ирода ҳиссини уйғотади. Гулжаҳон Иброҳимова ана шу туйғу билан яшайди, меҳнат қилади, одамлар орасига ошиқади. Иш кунининг ҳар бир лаҳзасини эл-юрт орасида ўтказади. Бугунги кунда овулда ҳар ўн нафар аёлнинг бири уй меҳнати, 16 нафар аёл-қизлар эса касаначилик фаолияти билан шуғулланишади. Аёл-қизларнинг жамиятга фаол аралашуви, томорқа хўжалигини ривожлантириб, ички бозоримизни сарҳил маҳсулотлар билан таъминлашга ҳисса қўшишлари учун жон куйдиради. Гулжаҳоннинг саъй-ҳаракатлари билан ҳар йили коллеж битирувчилари бўлган қизлар ва ёш аёллар учун 10-12 та янги иш ўринлари ташкил этилади. Назархон овулидаги оилаларда сўнгги ўн йил ичида оилавий ажримлар барҳам топди. Эрта турмуш қуришга чек қўйилди. Йилига 7-8 марта ўтказилаётган умумий тиббий текширувлар натижасида оналар ва болалар саломатлиги меъёрга етказилди. Вояга етмаганлар ўртасида жиноятчилик юз бермади. Демак, фарзандлар ота-оналари бағрида, ота-оналар эса соғлом ва баркамол фарзандлар ғамхўрлигида. Маҳалланинг ҳар бир қарич ери эса назархонликлар меҳри билан тобора обод ва кўркам бўлиб бораверади. "Мустақилликнинг 25 йиллигига 25 туп ниҳол - менинг туҳфам!” шиори остида экилган дарахт ва гул кўчатлари бугун тупроққа илдиз қўйган. Зеро, яхши ниятлар билан қилинган ҳар бир иш эзгудир.\n(Фото: Гулжаҳон Ибрагимова (чапда) пахта даласида. Архив фото)\nТИЛАНЧИ ЧОЛ ҲИКМАТЛАPИ